text:
Imana yaduhamagariye kwera
‘’Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka.’’ Matayo 7:21
‘’Imana ntiyaduhamagariye kwanduzwa, ahubwo yaduhamagariye kwezwa.’’ 1 Abatesalonike 4:7
‘’Ahubwo nk’uko uwabahamagaye ari uwera, abe ari ko namwe muba abera mu ngeso zanyu zose.’’ 1 Petero 1:15
Icyo Imana itegerezaho abantu bayo kandi ibifuzaho igihe cyose ni ugusa nayo, kandi kuko yera natwe yifuza ko tuba abera.
Abera bo mu isi nibo mfura Imana yishimira. Amagambo yose twasomye asobanura neza icyo Imana ikeneye ku bantu. Nta numwe yahamagariye kwanduzwa ahubwo buri wese yahamagariwe kwera.
Umuntu amaze kumenya ibi, ntiyaba akibaza ngo mbese kwera bibaho? Birashoboka? Ntabwo Imana idusaba ibintu bidashoboka. Umuntu umuntu wese ushaka kumenya ukuri, Bibiliya imuha umurongo usobanutse. Kwera ni ukubaturwa mu bubata bw’icyaha, ukabaho ubuzima bw’abana b’Imana.
Nta kindi kitwezaho ibyaha atari amaraso ya Yesu. ‘’Ariko rero iyo tugendeye mu mucyo nk’uko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose.’’ 1 Yohana 1:7
‘’Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha.’’ Abaroma 6:6
Kwera kw’Imana ntikubamo inzangano, uburyarya, ibinyoma, kwifuza kose kubi, nta soni z’umusaraba wa Kristo wagira ahubwo urahamya, nta kibi wifuriza undi, ahubwo mu bintu byose haba hariho kwigana Imana kuko ni cyo iduhamagarira. Ni ubuzima umuntu akunda Imana akayiyegurira wese, akayubahisha byose.
Nshuti twese nta numwe uvuyemo, Imana yaduhamagariye kwera.


c: text/html

text:
ISOMO RYA MBERE
Igitabo cy’Imigani (Imig 9,1-6)
1Ubuhanga bwubatse inzu yabwo, burayinogereza buteramo inkingi ndwi, 2bubaga amatungo yabwo, butegura divayi, maze ndetse butunganya ameza. 3Bwohereje abaja babwo, na bwo bwigira mu mpinga z’umugi burangurura ijwi bugira buti 4«Ushaka kujijuka nanyure hano !» Bubwira n’uw’igicucu buti 5«Nimuze murye ku mugati wanjye, munywe no kuri divayi nabateguriye. 6Nimureke ubupfayongo, muboneze inzira y’ubwenge maze muzabeho!»
ZABURI (Zab 34 (33), 2-3,10-11,12-13,14-15)
Inyik/ Nimushishoze maze mwumve ukuntu Uhoraho anogera umutima. .
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho.
Ab’intamenyekana nibabyumve maze bishime!
Nimutinye Uhoraho mwebwe abo yitoreye,
Kuko abamutinya nta cyo babura.
Abakire bageza aho bakena bagasonza,
Naho abashakashaka Uhoraho nta cyo Babura.
Bana banjye, nimuze muntege amatwi,
mureke mbigishe uko mutinya Uhoraho.
Ari hehe umuntu ukunda ubugingo,
akifuza guhirwa mu buzima bwe bwose?
Ururimi rwawe rero urarurinde ikibi,
n’umunwa wawe uwurinde amazimwe.
Zibukira ikibi ukore ikiri cyiza ;
shaka amahoro abe ari yo uharanira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 5,1.5-20)
Bavandimwe, 15nimwitondere imibereho yanyu, ntimube abapfayongo ahubwo mube abantu bashyira mu gaciro, 16bakoresha neza igihe barimo kuko iminsi ari mibi. 17Ntimukabe rero abapfu, ahubwo mwihatire kumenya icyo Nyagasani ashaka. 18Ntimugasindishwe na divayi kuko byabatera kwifata nabi, ahubwo nimwuzure Roho Mutagatifu. 19Nimufatanye kuvuga zaburi, ibisingizo n’indirimbo mubwirijwe na Roho Mutagatifu ; muririmbe, mwogeze Nyagasani n’umutima wanyu wose. 20Igihe cyose no muri byose, mushimire Imana Data mu izina ry’Umwami wacu Yezu Kristu.
IBANGONDIRIMBO RIBANZIRIZA IVANJILI (Zab 145 (144), 15)
Alleluya Alleluya.
Bose ni wowe bahanga amaso bakwiringiye,
maze ukabaha icyo barya igihe kigeze:
Umubiri n’amaraso bya Ntama witanzeho igitambo.
Alleluya.
IVANJILI
+ Yohani (Yh 6,51-58)
Muri icyo gihe, Yezu abwira imbaga y’abantu ati 51«Ni jye mugati muzima wamanutse mu ijuru. Urya uwo mugati azabaho iteka ; kandi umugati nzatanga ni umubiri wanjye kugira ngo isi igire ubugingo.»
52Ni bwo Abayahudi batangiye kujya impaka ubwabo bati «Ashobora ate kuduha umubiri we ngo uribwe ?». 53 Yezu arabasubiza ati «Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa n’ amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru: si nk’uwo ba sogokuruza banyu bariye bakarenga bagapfa; urya uyu mugati azabaho iteka ryose.»

robotstxt: allowed

filter: keep


text:
Umukwe n’umugeni bakomoka mu mugi wa Kandy mu gihugu cya Sri Lanka barashinjwa kwica uburenganzira bw’abana nkana babatwarisha imyenda ku munsi w’ubukwe bwabo mu birometero birenga 3 byose.
Aba bageni ngo bakoze ibi bagamije guca agahigo ko kuba ari bo bambaye imyenda miremire ku isi dore ko aba bana bagombaga kuyitwara mu birometero bisaga bitatu byose. Bakoresheje abana basaga 250 bose ku munsi w’ubukwe bwabo ari nabo babafashije gutwara iyi myenda yabo y’abageni bari bakoresheje.
Aba bageni bakaba bashobora kumara ukwezi kwa buki mu gifungo bashinjwa gukoresha abana bakagombye kuba bari ku ishuri ndetse bakanabagendesha urugendo rurerure rurenga ibirometero 3 byose babatwaje imyenda yabo bagamije guca agahigo ko kuba ari bo bakoresheje imyenda miremire ku isi mu bukwe bwabo.
Ikigo cy’igihugu cya Sri Lanka gishinzwe kwita ku burenganzira bw’umwana (The National Child Protection Authority, NCPA) cyavuze ko aba bageni bishe uburenganzira bw’aba bana nkana bityo bakabakoresha ingendo zirenze ubushobozi bwabo kandi banasibye ishuri. Umuyobozi w’iki kigo yagize ati “ aba bageni rwose ntabwo bigeze bita ku burenganzira bw’aba bana”.
Aba bageni nkuko byatangajwe bakoresheje abana basaga 250 bose mu kubatwaza imyenda yabo ikoreshwa mu muco wabo, naho abandi 100 batwarira indabo aba bageni ngo ingingo nyamukuru bagamije kwandika amateka ku isi no guca agahigo.
Ikigo gishinzwe kuregera abana muri iki gihugu cyatangaje ko aba bana basibijwe kujya ku ishuri kugira ngo bakoreshwe muri ubu bukwe. Umuyobozi w’iki kigo ari we Marini de Livera, yagize ati “ uku ni uguhohotera aba bana babuzwa uburenganzira bwabo bwo kwiga, kubuzwa umutekano ndetse no kutita ku gaciro kabo, ibi byose bifitanye isano no kwica uburenganzira bw’abana”.
Iki kigo kandi ngo cyatangiye iperereza kuri iri hohoterwa ryakorewe aba bana bityo aba bageni bakaba bashobora kumara ukwezi kwa buki muri gereza mu gihe baba bahamwe n’iki cyaha.
Daniel MUKESHIMANA/Umubavu.com


text:
*_REKA TUVUGE KU BYIZA BITANU BYO GUKARABA AMAZI AKONJE
Ushobora gusanga nawe uri mu mubare wa benshi batinya amazi akonje bakikundira ashyushye, uretse ko hari ubwo uyoga ariko kubwo kubura uko ugira ubundi wagahisemo kutazigera uyikoza mu buzima bwawe bwose.
.
Muri iyi nkuru turabagezaho ubushakashatsi bwanditswe n’ikinyamakuru cya lifehack.org aho usanga batubwira ko hari ibyiza byinshi byagaragaye byo gukoresha amazi akonje mu gihe dukora isuku yo kumubiri wacu aho gukoresha amazi ashyushye.
.
Gusa mbere yuko tubabwira tumwe mutumaro two gukaraba amazi akonje, reka tubanze turebere hamwe ukuntu gukaraba amazi ashyushye ari ukwishimisha gusa kandi nyamara nta nicyo bikumarira kubijyanye n’ubuzima bwiza. ahubwo benshi bakemeza ko bigira uruhare runini cyane mu kwangiza ubuzima k’uburyo bukabije. Biravugwa ko abagiriki aribo bakoze ibyuma bishyushya amazi dukaraba ariko kandi igitangaza ni kimwe kandi n’isi yose ikomeza kwibazaho nuko abagiriki na bugingo nubu bagikaraba amazi akonje.
.
.
Reka turebere hamwe ibanga ryihishe mu mazi akonje.
.
AMAZI AKONJE NGO AFASHA MUGUTWIKA IBINURE BYO MU MUBIRI.
.
.
Usanga ari urugamba rwa benshi kuri iyi si ya rurema muri iki gihe arwana urugamba rwo kugabanya ibinure, ariko ubushakashatsi bwerekanye neza ko ibinure bishobora kugabanywa no gukaraba amazi akonje. Ubusanzwe bizwi neza ko umubiri ugira uburyo bwo kwirinda igabanuka rikabije ry’umuriro wo mu mubiri w’umuntu bizwi mu ndimi z’amahanga nka ‘Thermoregulation’ aha rero ngo iyo umubiri uwushyizeho amazi akonje ngo umubiri ugerageza kuzamura ubushyuhe maze iyo ubwo bushuhe buzamutse abashakashatsi batangaje ko ari ubwo bushyuhe bugenda butwika ibinure benshi tutifuza.
.
.
AMAZI AKONJE NGO AGARURA UBUZIMA K’UMUNTU UVUYE MU MYITOZO NGORORA MUBIRI.
.
Abakinnyi bakina umukino wo gusiganwa biruka kumaguru burya ngo iyo bavuye kwirukanka bose bateganirizwa amazi akonje cyane nk’urubura yo kuza gukaraba, byaragaye rero ko iyo bakarabye aya mazi bagarura ubuyanja kurusha undi ukora bene aka kazi wakaraba amazi ashyushye.
.
.
AMAZI AKONJE KANDI NGO BURYA ASHOBORA NO GUKANGURA UMUBIRI.
.
Iyo umubiri unaniwe cyane usanga umuntu atangiye gusinzira, gusa ibi hari n’ubwo bidaterwa no kunanirwa ahubwo bigaterwa nicyo dukunda kwita ‘stress’. ubushakashatsi buvuga ko burya amazi akonje ashobora gukangura umubiri ukarushaho gukora neza cyane. ibi biterwa n’uko ubushobozi bwo kwinjiza umwuka mwiza duhumeka ‘OXYGEN’ buriyongera ikindi kandi kugira ngo umubiri uzamure ubushyuhe bwo guhangana n’ubukonje bituma umutima utera cyane bityo umuntu akagira imbaraga.
.
.
AMAZI AKONJE KANDI NGO ASHOBORA KUBA AZAMURA UBWIRINZI BW’UMUBIRI NDETSE AMARASO AKARUSHAHO NO GUTEMBERA NEZA MU MUBIRI.
.
Mu rugamba rwo kuzamura ubushyuhe bw’umubiri iyo woze amazi akonje, ibice byose by’umubiri birakora harimo n’ingirangingo zishinzwe kurema uduce dushinzwe kurinda umubiri wacu natwo tukarushaho gukorwa kurwego rwo hejuru. ikindi kandi n’uko amaraso arushaho kugenda neza bityo bikakurinda indwara karande nkaza ‘hypertension’ ariwo muvuduko ukabije w’amaraso.
.
.
GUHA URUHU N’UMUSATSI ISURA NZIZA.
.
Biravugwa ngo niba ushaka kugabanya iminkanyari ihatire gukaraba amazi akonje, kuko ngo ubwo amazi ashyushye yo atuma uruhu rwawe ruhinamirana, amazi akonje yo atuma uruhu rwawe rwegerana maze rukagaragara rubobereye rusa neza cyane. aya mazi kandi ngo atuma umusatsi wawe ugaragara neza cyane.
Niba hari ubundi busobanuro mukeneye twiteguye kubafasha. Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama
.


text:
ISOMO RYA MBERE
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 9,6-11)
Bavandimwe, 6muramenye ko « Uwabibye ubusa asarura ubusa, naho uwabibye byinshi agasarura byinshi ! » 7Buri wese rero atange uko umutima we ubimubwira, atinuba, adahaswe, kuko Imana ikunda utanga yishimye. 8Imana ifite ububasha bwo kubasenderezaho ibyiza by’ubwoko bwose, kugira ngo muhorane ibya ngombwa igihe cyose no muri byose, mugasagura ndetse, n’ibibafasha gukora ibikorwa byiza. 9Nk’uko byanditswe ngo «Yatanze ku buntu akwiza abakene ; ubutungane bwe buzahoraho, iteka.» 10Uha umuhinzi imbuto zo kubiba, akanamuha umugati wo kurya, azabaha namwe imbuto, azirumbure kandi agwize umusaruro w’ubutungane bwanyu. 11Muzakungahazwa ku buryo bwose bizatume mutanga mutizigamye, maze imfashanyo tuzaba tubashyikirije zitere benshi gushimira Imana.
ZABURI (Zab 112 (111), 1-2, 3-4, 5a.9)
Inyik/ Hahirwa umuntu utinya Uhoraho !
Hahirwa umuntu utinya Uhoraho,
Agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
agira ubuntu agaha abakene ataziganya ;
ubutungane bwe bugahoraho iteka,
akagendana isherna n’ubwemarare.
IBANGONDIRIMBO RIBANZIRIZA IVANJILI (Zab 1, 2 ; 112 (111), 4)
Alleluya Alleluya.
Nyagasani, hahirwa umuntu uhimbazwa n’amategeko yawe,
umuntu urangwa n’impuhwe, ineza n’ubutungane.
Alleluya.
IVANJILI
+ Matayo (Mt 6, 1-6.16-18)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1« Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri : baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, 4bityo imfashanyo yawe ijye igirirwa mu ibanga ; maze So umenya ibyihishe azabikwiture.
5Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri : baba bashyikiriye ingororano yabo. 6Naho wowe nushaka gusenga, ujye winjira mu nzu yawe ukinge, maze usenge So uri aho atagaragara ; maze So umenya ibyihishe azabikwiture.
16Igihe musiba kurya, ntimukijime mu maso nk’uko indyarya zibigira : zikambya agahanga kugira ngo babone ko zisiba. Ndababwira ukuri : ziba zashyikiriye ingororano yazo. 17Wowe rero nusiba kurya ujye wisiga mu mutwe, wiyuhagire mu maso 18kugira ngo utamenyesha abantu ko usiba, ahubwo bimenywe na So uri aho atagaragara ; maze So umenya ibyihishe azabikwiture.»


text:
Izungura rikozwe hatabayeho kuraga
Izungura rikozwe nta rage ni izungura rikorwa hakurikijwe itegeko, iyo nta rage ryabayeho. Menya byinshi ku buryo iryo zungura rikorwa:
Urutonde rw’abazungura bahoraho
Mu izungura hakurikizwa urutonde rukurikira:
- abana b’uwapfuye;
- se na nyina b’uwapfuye;
- abavandimwe b’uwapfuye basangiye ababyeyi bombi;
- abavandimwe b’uwapfuye basangiye umubyeyi umwe;
- ba sekuru na nyirakuru b’uwapfuye;
- ba se wabo, ba nyirasenge, ba nyirarume na ba nyina wabo b’uwapfuye.
Haseguriwe ibiteganywa n’ingingo ya 41 y’iri tegeko, buri rwego rw’abazungura ruzitira izindi mu rutonde rw’izungura. Abana b’uwapfuye basangiye ababyeyi bombi bazungura mu gisekuru cya se n’icya nyina, naho abana bahuje umubyeyi umwe gusa bazungura mu gisekuru cy’umubyeyi wabo gusa
.
Ihagararira mu izungura
Uretse se na nyina, sekuru na nyirakuru b’uwapfuye, iyo abazungura b’uwapfuye bapfuye mbere ye, bahagararirwa mu izungura n’ababakomokaho. Ku bakomoka k’uwapfuye, iryo hagararirwa ntirigira aho rirangirira kandi igabana rikorwa hakurikijwe igisekuru.
Uburenganzira bw’uwapfakaye ku izungurwa ry’uwo bari barashyingiranywe
Uwapfakaye afite uburenganzira bwo kugira uruhare mu izungura ry’umutungo wasizwe n’uwo bari barashyingiranywe. Uwapfakaye uhamagawe mu izungura, azungurana mu buryo bungana n’abazungura bo ku rwego rwa mbere. Iyo nta bazungura bo ku rwego rwa mbere bahari, azungurana n’abazungura bo ku rwego rwa kabiri. Iyo na bo badahari, azungurana n’abo ku rwego rwa gatatu, bityo bityo.
Uburyo izungurwa rikorwamo mu gihe cy’ivangamutungo rusange
Abashyingiranywe bafitanye amasezerano y’ivangamutungo rusange bazungurwa mu buryo bukurikira:
- iyo umwe apfuye usigaye yegukana umutungo wose akubahiriza inshingano yo kurera abana babo n’ab’uwapfuye bemewe n’amategeko;
- iyo bombi bapfuye basize abana, umutungo wose uzungurwa n’abana bose abapfuye basize. Iyo hari abana badahuriyeho, umutungo ugabanywamo kabiri (2), buri mwana akazungura umubyeyi we;
- iyo bombi bapfuye badasize abana, umutungo ugabanywamo kabiri, kimwe cya kabiri (1/2) kigahabwa abazungura b’umugabo ikindi kigahabwa abazungura b’umugore
- ; iyo uwapfakaye nta mwana afitanye n’uwapfuye akongera gushaka afata kimwe cya kabiri (1/2) cy’umutungo nk’uburenganzira akura ku masezerano y’ivangamutungo, kimwe cya (1/2) gisigaye akakizungurana n’abazungura bandi b’uwapfuye. Muri icyo gihe agumana bitatu bya kane (3/4) by’umutungo w’uwapfuye. Iyo atongeye gushyingirwa yegukana umutungo wose akawurereramo abana uwapfuye yemeye cyangwa yemejwe n’amategeko, iyo bahari
- iyo uwapfakaye yongeye gushyingirwa kandi nyamara yari afitanye abana n’uwapfuye cyangwa hari abo yari yaremeye cyangwa yaremejwe ku buryo bwemewe n’amategeko, izungura ry’uwapfuye rirafungurwa, maze kimwe cya kabiri (1/2) kikegukanwa n’uwapfakaye nk’uburenganzira akura ku masezerano y’icungamutungo, ikindi akakizungurana n’abana bose uwapfuye asize ku buryo bungana. Muri icyo gihe, uruhare rw’abana batarageza ku myaka y’ubukure arakomeza akarubacungira, keretse urukiko rubigennye ukundi.
- iyo uwapfakaye ataye inshingano zo kurera abana bose cyangwa bamwe muri bo uwapfuye asize, yamburwa n’urukiko rubifitiye ububasha izo nshingano na kimwe cya kabiri (½) cy’umutungo wose, rukanagena ushinzwe kubarera no kubacungira umutungo kugeza igihe bagiriye imyaka y’ubukure
Ubutaha tuzabagezaho uburyo izungura rukorwa ku bahisemo ubundi buryo bw’ishyingirwa.
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016


text:
Ku nshuro ya mbere, abanyamakuru bo mu Rwanda, aba Leta, abigenga, n’abakorera itangazamakuru ry’amahanga rikorera mu Rwanda, babifashijwemo n’Inama Nkuru y’Itangazamakuru, basuye urwibutso rwa genocide rwo ku Gisozi, mu mujyi wa Kigali, ku ya 10 Gashyantare 2007.
Perezida w’Inama Nkuru y’Itangazamakuru, Padiri Karekezi Dominique, yasobanuye ko icyo gikorwa cyateguwe kubera ko itangazamakuru ryagize uruhare rurenga 50 ku 100, mu gutegura no gushyira mu bikorwa genocide yabaye mu Rwanda mu w’i 1994 .
Padiri Karekezi yakomeje avuga ko itangazamakuru rya none mu Rwanda rifite uruhare rwo gukosora amakosa yabaye, ndetse rigafasha mu gusana igihugu, rikaba rigomba guharanira ko genocide itakongera kuba mu Rwanda, rirwanya ingengabitekerezo ya genocide aho iva ikagera hose.
Abanyamakuru bamaze gusura urwibutso rwa genocide rwo ku Gisozi bunguranye ibitekerezo. Bibajije, ndetse bashyira no k’umunzani ,imyifatire y’itangazamakuru ku bijyanye na genocide yabaye mu Rwanda mu w’i 1994. Biyemeje kurwanya icyakongera gukururira Abanyarwanda amahano ya genocide.
Abanyamakuru ubwabo ni bo basabye Inama Nkuru y’Itangazamakuru ko basura urwibutso rwa genocide rwa Gisozi, ndetse basaba ko icyo gikorwa kitarangirira aho, ko cyahoraho.


text:
Ibyiza byo guhuza kw’abavandimwe - Rev. Jean Baptiste Mugiraneza
“Dorere, erega ni byiza n’iby’igikundiro, ko abavandimwe baturana bahuje!” Zaburi 133:1-3
Muri iyi isi hahora intambara hagati y’ibintu 2: ikibi n’ikiza, umwijima n’umucyo. Iyi Zaburi itubwira aho imbaraga z’ikiza zihishe, ko ari mu kubana abavandimwe bahuje, ndetse irabishimagiza ikavuga ko ari byiza bikaba n’iby’igikundiro.
Ijambo "bahuje" Bibliya y’Igiswahili ikoresha ijambo "umoja" naho iy’Icyongereza igakoresha ijambo "unity". Ibi bisobanuye ijambo bahuje bivuze ubumwe cg gushyira hamwe kw’abavandimwe.
Umwanditsi w’iyi Zaburi abisobanura yifashije ingero 2:
- Amavuta yasutswe ku mutambyi Aroni
- Ikime cyo ku musozi wa Herumoni
Asoza avuga ko mu guhuza kw’abavandimwe harimo umugisha w’Imana, kandi uwo mugisha ni ubugingo bw’iteka. Ubumwe bubyara imbaraga. Umwami Yesu na we yavuze yuko “abantu 2 cyangwa 3 bateraniye hamwe mu izina rye, aba ari hagati yabo” (Matayo 18:20). Bigaragara ko nawe akunda ko abantu bagira ubumwe bagahuza akabana na bo.
Pawulo we asaba abizera kugira umwete wo gukomeresha ubumwe bw’Umwuka umurunga w’amahoro (Abefeso 4:3). Kugira ngo abantu bahurize hamwe bisaba ko babana amahoro, kandi bisaba ko bakundana (Yohana 13:34-35).
Ibintu 7 bizanwa no kubaka ubumwe:
- Gufashanya no gukenurana (Ibyak. 2:45-46)
- Kuzura Umwuka Wera (Ibyak. 2:1-2)
- Kugirana ubusabane (Ibyak. 2:42)
- Kugira umugisha (Zaburi 133:3)
- Kunesha ababisha (Kuva 17:8-13)
- Gukora umurimo vuba (1 Abami 2:1-5)
- Gukuza umuhamagaro (Ibyak. 13:2).
Nta muntu ukwiriye kuba wenyine. Umuntu wese akeneye abandi. Iyo twubatse ubumwe hagati yacu bituma Imana iza ikadushyigikira ikaduha umugisha.
Imana iduhane umugisha!


text:
Itorero ritanga ubumenyi bw’ingirakamaro
Abanyeshuri barangije amashuri yisumbuye bo mu karere ka gisagara aho bari mu itorero baravuga ko ubumenyi bari kuhungukira bufite akamaro kanini.
Izi Ntore zigera kuri 200 zo mu mirenge itandatu ya Ndora, Muganza, Mamba, Gishubi, Musha na Gikonko, ziteraniye mu kigo cy’amashuri yisumbuye kitiriwe Mutagatifu Filipo Neli ku gisagara.
Nkuko bisobanurwa n’umuhuza bikorwa w’inama y’igihugu y’urubyiruko muri aka karere Rukundo Noel, Itorero ni gahunda y’igihugu igamije kubaka umunyarwanda urangwa n’indangagaciro na kirazira by’umuco nyarwanda.
Intore zihabwa ibiganiro bitandukanye bisobanura gahunda za Leta n’ishyirwa mu bikorwa ryazo.
Izi ntore ziratangaza ko zinejejwe n’iki gikorwa kandi zikaba zishima ibiganiro zihabwa kuko zibona ziri guhabwa ubumenyi bufite akamaro.
Mukabirinda Marie Claire avuga ko inyigisho ahabwa ku bintu bitandukanye zizamufasha cyane nk’izijyanye no kwihangira imirimo, imyitozo bakora ibatoza kugira ikinyabupfura n’ibindi byinshi bishobora kubaka umuntu.
Mu biganiro bahabwa kandi ngo harimo ni ibibabwira ku buzima bw’ingabo z’igihugu bityo ngo bikaba birushaho gutuma izi ntore zibona ubutwari bw’ingabo ndetse ngo birarushaho no kuzikundisha igihugu.
Gisagara hateraniye iyi mirenge itandatu indi irindwi ikaba iteraniye mu murenge wa kansi, Iri torero rikaba ryaratangiye ku itariki 27/11/2011 rikazasozwa kuri 17/12/2011
Clarisse Umuhire


text:
Mu buzima bwa muntu ibyo twakora byose tutabyiyumvamo ntibikunda kuba byiza, ariko aba ni abantu batangiye bimwe mu byo bakora byabagize ibyamamre kandi nta mpano bari bafitemo.
Mu buzima bwa muntu ibyo twakora byose tutabyiyumvamo ntibikunda kuba byiza, ariko aba ni abantu batangiye bimwe mu byo bakora byabagize ibyamamre kandi nta mpano bari bafitemo.
Ibi byatumye aba bantu bafata iyambere mu kwigisha abandi iby’impano zabo mu gihe ibyo uri gukora ubyihingamo, aho bavuze ko ikintu cyambere witaho ari ugukunda iby’ukora.
1.Alexa Vega
uyu mukobwa tumwibuke cyane mu mitangirire ye ko ntampano namba yari afite ariko uko byagiye biza yahise aba icyamamare ku buryo ubu yaje kubaka izina bikomeye cyane ku rwego rw’isi.
Uyu mukobwa Vega kandi yaje no kuba mwiza cyane kubera amafaranga maze agira uburanga buhebuje, aza no kubona umugabo.
2.Matthew Lewis
Uyu musore yatangiye impano ye yo kwamamariza amakompanyi atandukanye ubona ko ntabyo yiyumvagamo, ariko nyuma y’aho yaje kugenda akuza impano ye nyuma aza kuba icyamamare.
3. Ariana Grande
Uyu mukobwa wabaye icyamamare mu muziki na we ni umwe mubatangiye impano imutunze ubu we n’umuryango we.
Ariana mu myaka y’ubwana bwe ntiwabonaga ko ashobora kuzahinduka akaba mwiza mu buryo buri wese w’igitsina gabo amubona akamwifuza, dore ko ubu uwavuga ko yaza mu bakobwa beza b’abanyamuziki nta wamuveba.
4. Joseph Gordon Levitt
Joseph yatangiye impano ye atazi ibyo arimo, ariko uko bwije n’uko bukeye yagiye akuza umwuga aza kuvamo umusore w’umuhanga mu gukina amafilime.
Uyu musore rero akiri umwana ntago yari azi kwiyitaho na gato kuko yabaga afite imisatsi miremire cyame, ubona ko nta mukobwa wapfa no kumuvugisha, nyuma na we yaje guhinduka maze avamo umusore mwiza cyane aho abakobwa benshi bamukundira uburyo areba gusa bakamugayira ko anywa itabi.
Emmanuel Habiyakare
Ibitekerezo
erega natwe dudite imano gsa nag tubi ark abab barakaz josepf se ub umukobw wamwanz azamugaruk imber Kanda hano umusubize


text:
Ubwo yasubizaga abatanze ibibazo n’ibitekerezo ku kiganiro “ umuryango : Isoko y’iterambere ry’igihugu", cyatanzwe na Ministri w’uburinganire n’iterambere ry’umuryango, Oda Gasinzigwa mu nama y’umushyikirano ya 12, Min. Gasinzigwa yavuze ku kibazo cyari cyabajijwe ku myumvire y’uburinganire ituma habaho amakimbirane mu miryango aho kuba umuti w’ibibazo mu muryango.
Min Gasinzigwa yagize ati : “Abanyarwanda bamaze gutera intambwe kandi ihame rivugwa ni ihame ry’umugabo n’umugore ku mahirwe angana ku bikorwa biteza imbere urugo rwabo kandi bigashyirwa mu bikorwa bishingiye ku muco”.
Mini Gasinzigwa yavuze ko mu nzira yo gushimangira ihame ry’uburinganire, buri wese abanza kwemera ko hari ibigomba guhinduka , rimwe na rimwe iyo mpinduka ntiyakirwa neza mu muryango bitewe nuko hari ibyo umwe aba afite yahungabanyaga byaba mu bijyanye n’umutungo, ijambo n’ibindi.
Mini Gasinzigwa yavuze ko hari hamwe na hamwe bishoboka ko hari abashobora kuba batarabyumvise neza bakabikoresha nabi, ariko ko ibyo ntawabishyigikira kuko uburinganire bwaje kubaka umuryango ntibwaje kuwusenya.
Mu rwego rwo kurushaho gukomeza guhindura imyumvire abantu bafite ku ihame ry’uburinganire n’iterambere Min. Gasinzigwa yavuze ko bazakomeza gufatanya n’inzego z’ibanze mu gukomeza gusobanura ihame ry’uburinganire.
Si ikibazo cy’imyumvire ku buringanire cyagaragajwe ko kibangamiye umuryango nyarwanda gusa kuko ubwo Prezida wa Republika Paul Kagame yatangizaga inama y’umushyikirano ku nshuro yayo ya 12, yagarutse ku kibazo cy’icuruzwa ry’abantu aho yasabye abariko n’abarikorerwa kuryirinda.
Ibindi bibazo bibangamiye umuryango nyarwanda byagaragajwe harimo kuba mu Rwanda hakiri abana bafite imirire mibi, umwanda, ndetse n’abagifite imyumvire yo kutitabira kuboneza urubyaro.
Usibye ibibazo hari n’ibyagaragajwe ko byagezweho kandi bikaba bifite aho bigejeje umuryango nyarwanda harimo akagoroba k’ababyeyi, aha prezida wa Republika akaba yasabye abagabo nabo kujya bitabira akagoroba k’ababyeyi, abana babaga mu bigo by’imfubyi basigaye bafite imiryango barererwamo n’ibindi


text:
Izo ni impungenge zikomeye zibazwa n’abantu batandukanye zagarutsweho n’Umuyobozi wa Brigade ya 204 ikorera mu Mujyi wa Kigali, Brig. Gen. Denis Rutaha mu nteko rusange y’umujyi wa Kigali.
Yavuze ko ikibazo cy’abakora ubucuruzi butemewe kibonwa mu ndorerwamo z’ubushomeri bakennye bashaka kwiteza imbere, ariko ko hihishemo n’icy’ibindi bifitanye isano no guhungabanya umutekano.
Abazunguzayi ngo bagiye bafashwa mu buryo butandukanye bamwe baremerwa, abandi bubakirwa amasoko yo gukoreramo, ni muri urwo rwego abahawe imyanya bagomba kuyikoreramo hirindwa abashobora kubwitwitikira bakaba bakora ibara.
Ati “Mutekereze abantu nk’igihumbi baba bari i Nyabugogo ngo bose ni abazunguzayi tubaretse bakaguma hariya. Mbwira haramutse hivanzemo abandi bantu batanu cyangwa batandatu bagamije kwica Abanyarwanda, uburyo wabarobanura, byatugora cyane.”
Yongeyeho ko hashobora no kwihishamo abagamije gukora ibikorwa by’iterabwoba.
Ati “[...]Mwibaze haje ukora ibikorwa by’iterabwoba agamije kwica abantu yikoreye imiguru itatu y’inkweto.”
Mu bagenda bazengurukana ibicuruzwa byabo mu bice runaka, ngo hari abayitwaza bagamije kubona amakuru y’aho biba.
Rutaha ati “Buriya harimo abantu birirwa bakora iperereza ry’aho baza kwiba, ugasanga umuntu mu gace runaka yikoreye umuguru umwe w’inkweto akagenda ibirometero bitanu atagamije kugurisha, ahubwo awifashisha kugira ngo arebe aho aza kwiba, kugira ngo avugane na bo bakozi banyu noneho nijoro baze kubona ukuntu baza kwiba.”
Mu buhamya yatanze ngo yigeze kubona umwe mu batemberanaga umuguru umwe w’inkweto, amutumaho umusirikare yambaye imyenda y’abasivili, ariko wa muzunguzayi yanga kumugurisha izo nkweto yari afite.
Yongeyeho ati “Ku manywa ashobora kubona yuko byatuma amenyekana agahitamo kwitwaza ishati cyangwa ipantalo imwe kugira ngo byitwe ko ari umuzunguzayi ariko afite ibindi bibi cyane agamije.”
Buri wese ubishoboye ngo yagombye gufasha leta ikibazo cy’abo bazunguzayi kigakemuka, abahawe amasoko bakayakoreramo, abayakeneye nabo ngo bazagenda bayubakirwa, ariko n’ikibazo cyabo kigakomeza kureberwa mu ndorerwamo ebyiri.
Ku bashaka guhungabanya umutekano w’u Rwanda ngo inzego z’umutekano ziri maso, bigaragazwa n’abasirikare n’abapolisi baba bari ku muhanda, atari uko bakunda kuhaba ahubwo baba bacungira hafi umutekano w’u Rwanda, kuko u Rwanda rukikijwe n’abanzi ku buryo baruciye urwaho baruhungabanyiriza umutekano.
Mu rwego rwo gukemura ibibazo by’abazunguzayi, Umujyi wa Kigali wagiye ububakira amasoko aciriritse yo gukoreramo, azanakomeza kubakwa kugeza bose bavuye mu muhanda.


text:
Kuri iki cyumweru tariki ya 5 Ugushyingo 2017 kuva I saa cyenda z’umugoroba kuri Dove Hotel Kigali.
Ni igitaramo kizaba kirimo kuramya Imana hamwe n’amakorari n’abahanzi banyuranye barimo Bosco Nshuti,New Melody ,na Siloam Choir.Hazabaho kandi umwanya w’ijambo ry’Imana hamwe na Past Claude Rudasingwa .
Hazabaho umwanya uhagije wo kumva indirimbo nziza mukunda z’aba bahanzi n’amakorari bazitabira iki gitaramo kandi igitaramo cyose kizaba kiri mu buryo bwa live,bityo uzitabira wese akaba azataha afashijwe.
Dove Hotel Kigali iherereye ku Gisozi imbere ya ULK abantu bazitabira bakazaba bicaye neza kuko ifite ahantu hanini n’ibyicaro bihagije.
Igitecyerezo nuko washyiraho ifoto yumwigisha peee nawe tukamureba
Igitecyerezo nuko washyiraho ifoto yumwigisha peee nawe tukamureba
Andika Igitekerezo Hano :: Bro Jado icyambere nukugira umutima utunganye imbere yi Imana icya kabiri usabwa nugusenga cyane wiyirije ubusa,igikuricyiyeho cyindi niri jambo ryi Imana muri Matayo:6-1 urisome sibyo.urakoze Uwiteka akubereye maso Ameena.


text:
NIKI CYIHISHE INYUMA Y’IBI?
igice cya 3
Duherukana ubwo naganiraga na papa ndikwibaza niba namubwira ubuzima nsigaye ndimo tugiye kumva twumva……………………
Reka dukomeze rero!
Uko nakomezaga kuganira na papa numvaga umutima umpatira kumubwira uburyo nsigaye mfashwemo ariko noneho nakibuka ibyo mama yambwiye nkatinya kugira icyo nabivugaho. Kera kabaye rero nagiye kumva numva umuntu arakomonze. Nihutiye kujya gukingura kuko numvaga buriya ari mama utashye kuko uretse twe twari twicaye ku matara ubundi bwari bwamaze kwira haje umwijima utapfa kubona umuntu. nkigera kumuryango nahasanze umuntu ntamenye kubera impamvu z’ubwire kandi yari yifubitse kuburyo ntashoboraga kumubona kuko ntarumuri rwari ruhari. Dore ikiganiro twagiranye rero:
Njye: mwiriwe ?
We: Yego. Amakuru Clau?
Njye: ni meza cyane. Ariko se muri bande ko tutabamenye?
We: sha kumenya byo sibyo byihutirwa nko kumenya ibingenza.
Njye: ok ntakibazo nyibwira unakomerezeho umbwira iki kugenza.
We: Claude uracyari muto ariko nturi muto cyane wo kuba utagira ibyo umenya kandi byagufasha mu buzima bwawe ubayemo hano iwanyu. Nubwo wambwiye ngo amakuru yawe ni meza ariko uko nkumva si meza nkurikije uko nsanzwe nkuzi. buriya rero Claude jya umenya ko nyina w’undi iteka ahora ari nyina w’undi.
Njye: ariko se ibi umbwira nibiki?
Banza unyibwire cyangwa mbwire papa aze mwivuganire?
We: oya wihamagara papa wawe kuko yatuma ntakubwira ibyanzanye. Ahubwo icyo nkubwira ni kimwe. jya umenya uko witwara kandi umenyeko abo mubana bose atari ko bakwifuriza ibyiza. ntabyinshi nkubwiye nihitiraga gusa habwirwa benshi.
subira munzu ube uganira na papa wawe kandi umubwize ukuri.
Uwo musore akimara kugenda nagumye aho kumuryango nibaza uwo ariwe biranyobera gusa numva afite byinshi azi ku buzima bwanjye. Mama yaraje asanga mpagaze aho ku muryango njyenyine nsa nutazi iyo ndi ahita ankubita urushyi ngo ni nkanguke. Narongoye ndamubaza nti: ariko mama kuki ukora ibi? Nagucumuyeho iki? S’ubu koko nzahabwa urukundo na nde?
Papa yumvise ndi kuvuga cyane kandi natinze hanze cyane ahita asohoka aza kureba uwo turi kuvugana gusa mubwira ko ari mama twari turi kuvugana. Ntiyabitimziho yahise atubwira ngo twinjire tujye munzu.
Tuvuye murugo iwacu reka twigerere ku ishuri aho nigaga. Nkuko mubizi nari maze hafi icyumweru cyose ntakandagira ku ishuri kubera impamvu muzi.
Hari umutipe w’inshuti yanjye witwaga Didi. Uwo ntiyari azi murugo iwacu. Yaragiye yegera Teta aho yari yicaye mu gacaca ubona asa nufite ibibazo bikomeye.
Didi: bite Teta?
Teta: ni sawa Didi!
Didi: Teta, ubu koko ni sawa?
Teta: kuber’iki se wumva atari sawa? Hari andi makuru waba umfiteho se?
Didi: oya ntamakuru yandi mfite gusa wibuke ko na mwarimu yabikubajije? Niba bitakugoye wambwira ikibazo ufite ko hari igihe nagira icyo ngufasha? Ariko Teta ubundi uzi ko nguykunda?
Teta: ngo ugira gute? Ibyo bisubize aho ubukuye muhu. Urabazi nawe ko bitashoboka.
Didi: kubera iki se bitashoboka Teta?
Teta: ibyo tubireke ntacyo byatugezaho.
Ahubwo se Didi, ko utajya ujya gusura Claude kandi muri nshuti? Se ubundi uzi ikibazo yagize?
Didi: sha iwabo simpazi kandi nukuri ashobora kuba afite ikibazo kiri serie.
Teta: ahaaa! Ngo ntuzi iwabo? Yewe urantunguye. Ariko s’uhundi wowe muganira cyane Claude afite umukobwa bakundana?
Didi: hm! Uransekeje kabisa! ubwo urabona Claude yabura umukobwa bakundana nukuntu abakobwa mu mukunda? Ahubwo we, mu mukundira iki?
Teta: (avuga ababaye abanza kwitsa ikitima) sha nyoberwe impamvu atajya avuga byinshi, burya afite uwamutwaye umutima. Gusa uko byamera kose ndamukunda ndamukunda sinzi uko wabyumva. Claude afite uko ateye bitandukanye n’uko muteye mwebwe. Ni umuhungu wicisha bugufi kandi akagira ikinyabupfura bose bashima mbese sinzi niba hari uwo bahuje kuko arihariye.
Didi: amahirwe yaragucitse rero kuko Claude nawe akunda uwo mukobwa byasaze!
Teta: didi reka ibyo tubiveho dusubire mu ishuri basonye.
Tugarutse murugo, hari mu masaha yamugitondo ndi gukora imirimo itandukanye aho murugo ngiye kumva numva umuntu araje aho narindi koza ibyombo amfuka mu maso n’agatambaro. Naramubajije ngo uri nde? Ntiyavuga. Gusa kera kabaye nsanga ni Teta.
Naramubwiye nti:……………………..
Ntuzacikwe igice cya 4
By Hoped’amour
NIZEYIMANA


text:
Ibyago bitanu (5) byugarije itorero - Icyago cya mbere
Yanditswe na Uwimpuhwe Samuel kuwa 15-08-2017 saa 12:37:10
Hari ibyago bitanu byugarije amatorero ya Gikristu muri iki gihe. Ntabwo ngiye kuvuga ku matorero yamaze gutakaza inyigisho zayo shingiro, ahubwo ndavuga ku matorero y’iyogezabutumwa bwiza cyangwa ayo dukunze kwita amatorero y’ububyutse. (Evangelical churches). Hano rero ngiye kubagaragariza bimwe muri ibyo byago byugarije amatorero musengeramo.
Icyago cya mbere:
1. Gushyira abantu mu rujijo ku ihame ry’umwihariko w’agakiza kabonerwa muri Kristo Yesu.
Muri Yohana 14:6 Yesu yagize ati “Ni jye nzira y’ukuri n’ubugingo. Nta wujya kwa Data ntamujyanye.” Na none mu gitabo cy’Ibyakozwe n’intumwa Ibyakozwe 4:12 haragira hati “Kandi nta wundi agakiza kabonerwamo, kuko nta rindi zina munsi y’ijuru ryahawe abantu, dukwiriye gukirizwamo.” Inzira agakiza kabonerwamo, Ibyanditswe byera kuri iyi ngingo iratomoye. Kuri iyi ngingo, ubutumwa bwa Yesu ku bari mu isi bose burasobanutse, kandi nta yandi macishirizo ahari y’inzira. “ Kuko nta rindi Zina,…Ni jye Nzira…”. Nta rujijo yashyize mu mbwirwaruhame ye. Nta kitumvikana ku ntego ye yo kuza mu isi “…Ariko jyeweho nazanywe no kugira ngo zibone ubugingo, ndetse ngo zibone bwinshi”; “Umwana w’Imana yazanwe no gukiza icyari cyazimiye, Matayo 18:11” Yesu ubwe, yivugiye ko ari we nzira y’ukuri yonyine y’agakiza. Muri iki gihe rero, usanga amatorero amwe n’amwe adashishikajwe no kwereka abayagana inzira imwe rukumbi yashyizweho, yo gukizwa cyangwa kujya mu Ijuru.
Uyu ni wo wakabaye umuhamagaro cyangwa inyigisho shingiro y’Itorero rya Gikirisitu. Biratangaje kubona muri iki gihe hari amatorero ahakana ku mugaragaro cyangwa mu ibanga iyi nyigisho shingiro y’ukwemera. Andi ugasanga agenda agerageza guha impamvu mu buryo bw’ibanga abantu badashaka kwegurira Kristo ubuzima n’imibereho byabo mu buryo burunduye, bashaka gufata impu zombi, ayo matorero akabereka ko uburyo bwose bwemewe gukoreshwa n’inzira zose zemewe kunyurwa ngo bagere ku gakiza cyangwa bajye mu ijuru. Bati “Turi mu gihe cy’ivugabutumwa ridaheza, ritavangura. Ushobora gufasha abakene birahagije, ushobora kwita ku bababaye cyangwa wazana impano y’umukozi w’Imana n’amaturo menshi, uraba ukijijwe.” Aha ni ho bamwe mu bakomeye binjizwa mu buyobozi n’imirimo by’amatorero yabo, bataranyuze mbere na mbere ku Irembo rirasukirwaho ryo kwihana no kwatura ibyaha bakurikije urugero rwa Zakayo, Luka 19:6 (Guhinduka no guhindukira)
Nko kuba bafite imitungo ihagije, bavuga rikijyana mu gace babarizwamo, bashobora gutumira abavugabutumwa n’abahanuzi mu byumba by’uruganiriro byabo (Salon), bakabasengera, bakabahanurira iby’akazi kabo, ishoramari, ingendo, imiryango, ubutegetsi bwabo, nyamara nta na rimwe bigeze kwizera Yesu nk’Umwami n'umukiza wabo. Ubwabo, mu ibanga cyangwa mu ruhame ntibigeze kwanamiza ngo bature ko Yesu ari Umwana w’Imana wabakijije ibyaha ibi n’ibi, ko bamwizeye, ko basezeranye na we kumuha ubuzima bwabo ngo abugenge.
Ku rundi ruhande, ntuzatangazwe no kubona ababwirizabutumwa b’ amwe mu matorero y’iki gihe bari mu isoko cg mu bigo abagenzi bategeramo imodoka, bavugira kuri radiyo se, bagira bati “Ndahanura uko nategetswe, Imana imbwiye ko hari abantu bagiye kugura za Limuzine, za Range Rover, kugura amazu y’akataraboneka n’ibindi.” Ese koko ubwo “buhanuzi” muri iryo soko, kuri iyo radiyo ni bwo bwari bukenewe? Koko se ni ko Imana ibisabye? Ibi rero kenshi bishitura abantu kwirukira muri ayo matorero ariko by’ukuri ntibahamagariwe kuba abigishwa ba Kirisitu, ahubwo bahamagariwe kuba abigishwa cyangwa abakirizi b’imigisha, akenshi bategereza bakanayibura, ahubwo bagakomeza kwijujutira mu mitima kubera kunyagwa no kuriganywa, bakibwa mu buryo bw’amanyanga ibyakabateje imbere bikanabazanira imibereho myiza mu miryango yabo.!!!


text:
Ku cyumweru tariki 28/12/2014, Ishyaka Ntangarugero muri Demokarasi PDI ryagiranye ikiganiro n’abanyamakuru. Muri icyo kiganiro Ishyaka PDI ryagaragaje ibyo ryagezeho mu myaka 23 ribayeho n’ibyo ryifuza muri Demokarasi y’u Rwanda.
Ku birebana n’ibyahinduka muri Demokarasi y’u Rwanda, Ishyaka PDI ryibukije icyifuzo cyaryo ryagejeje ku Mitwe ya Politiki yose mu Rwanda ku itariki 09 Ukwakira 2010, rigaragaza ingingo zigomba gukosorwa mu Itegeko Nshinga ry’u Rwanda. Muri icyo kiganiro n’abanyamakuru hagarutswe cyane cyane ku ngingo ya 101 y’Itegeko Nshinga, ivuga kuri manda ya Perezida wa Repubulika.
Ishyaka PDI ryongeye gushimangira ko iyo ngingo ya 101 ikwiye kuvugururwa kuko ihabanye na Demokarasi. Perezida w’Ishyaka PDI yagize ati: ” Muri Demokarasi, itegeko ryagombaga kuba rikinguye abaturage bagahitamo, iyo ni yo Demokarasi twemera. Kuba dufite Itegeko Nshinga rivuga ngo umuntu ayobora manda ebyiri mu buzima bwe nta yindi akwiye kwiyamamariza, hano turabuza abaturage uburenganzira bwabo bwo gushyiraho uwo babona ukwiriye kubayobora, ntagukumira binyuze mu mategeko ayo ari yo yose.”
Ishyaka PDI kandi ryongeye kugaragaza icyifuzo cyaryo ku birebana na manda y’imyaka 7, aho ryo ribona ko ikwiye kugabanuka ikaba 5 kuko muby’ukuri u Rwanda rutakiri mu bibazo bikomeye cyane cyane ibya Jenoside yakorewe Abatutsi, Igihugu cyikaba kigenda kirushaho kwiyubaka.
Ikiganiro kikaba cyatanzwe n’Umuyobozi w’Ishyaka Ntangarugero muri Demokarasi(Parti Democrate Ideal), Sheihk Musa Fazil Harerimana.


text:
Abaturage batuye mu mudugudu wa kigarama mu kagari
ka Nyagahinga mu murenge wa Rusororo, ubwo bizihizaga umunsi w’intwari ku
nshuro ya 23, basabwe guharanira inyungu rusange no gusigasira umutekano
wagezweho hagamije iterambere rirambye.
Abaturage batuye mu mudugudu wa kigarama mu kagari ka Nyagahinga mu murenge wa Rusororo, ubwo bizihizaga umunsi w’intwari ku nshuro ya 23, basabwe guharanira inyungu rusange no gusigasira umutekano wagezweho hagamije iterambere rirambye.
By Muhire Norbert | Views : 9870 | Kuya 02-02-2017 14:47
Ibikorwa byo kwizihiza umunsi w’Intwari byabereye hirya no hino mu midugudu igize igihugu kuri uyu wa gatatu tariki ya 01 Gashyantare.
Mu mudugudu wa kigarama, akagari ka Nyagahinga mu murenge wa Rusororo, bizihije umunsi w’intwari bafata umunota wo kwibuka intwari zitangiye igihugu, bagezwaho ikiganiro ku butwari hamwe n’ubusabane.
Mu kiganiro kirambuye cyatanzwe na Mudidi Emmanuel wabaye minisitiri w’uburezi, akaba na depite mu nteko ishingamategeko y’u Rwanda yasobanuye intwari icyo aricyo, ibyiciro byazo, anagaruka ku mateka yatumye hari intwari twibuka.
Mudidi yanasabye abaturage kugaragaza abo baziho ibikorwa by’ubutwari bagaragaje bagashyikirizwa urwego rubishinzwe rukazabisuzuma rukaba rwabashyira ku rutonde rw’intwari z’igihugu.
Emmanuel Mudidi yanasabye abaturage guharanira inyungu rusange kuko n’iz’umuntu ku giti cye ziba zikubiyemo.
Umuyobozi w’umudugudu wa kigarama Valens Ntaganira yashimye abaturage ayobora bafatanyije gutegura uyu munsi, abayobozi bababaye hafi, asaba buri wese gusigasira umutekano intwari twibuka zagizemo uruhare, no kugira intego no guharanira kuyigeraho hagamijwe iterambere rirambye inzego zose zifatanyije.
Umukuru w’Igihugu yifatanyije n’Abanyarwanda mu kwizihiza umunsi ngarukamwaka w’Intwari z’igihugu, ku ya 1 Gashyantare.
Umukuru w’Igihugu yageze ku gicumbi cy’Intwari, haririmbwa indirimbo yubahiriza igihugu, ahita ashyira indabo ku kimenyetso cy’ubutwari.
Izo Ntwari z’igihugu zibukwa ni Gen. Maj Fred Gisa Rwigema n’umusirikare Utazwi bari mu cyiciro cy’Imanzi; Umwami Mutara III Rudahigwa, Rwagasana Michel, Uwilingiyimana Agathe, Niyitegeka Felicite n’Abanyeshuri b’i Nyange banze kwitandukanya ubwo baterwaga n’abacengezi, mu 1997, bari mu cyiciro cy’Imena.
Abaturage n'abayobozi bafashe umunota wo kwibuka intwari z'igihugu
Akarasisi k'abanyeshuri bitabiriye itorero Inkomezabigwi V berekanye ibyo bungutseEmmanuel Mudidi yasabye abaturage guharanira inyungu rusange Abaturage barasabanye bacinya n'umudiho


text:
"Tembera u Rwanda" yitezweho kuzamura umubare w’abasura parike
Ubuyobozi bwa Parike ya Nyungwe buravuga ko gahunda ya "Tembera u Rwanda" yitezweho kongera umubare w’Abanyarwanda basura za parike.
Byavuzwe mu mpera z’icyumweru gishize ubwo Abanyarwanda n’abanyamahanga basaga 70 babifashijwemo n’ikigo cy’igihugu cy’iterambere (RDB) basuraga parike y’igihugu ya Nyungwe.
Muri urwo rugendo rw’iminsi ibiri, hasuwe iteme ryo mu kirere rifite uburebure bukabakaba metero 130, urusobe rw’ibiti n’ibyatsi byo mu ishyamba rya Nyungwe, Inyoni n’izindi nyamaswa n’isumo rya kamiranzovu.
Kambogo Ildephonse, ushinzwe ubukerarugendo muri parike ya Nyungwe avuga ko Abanayarwanda badakunze kwitabira gusura amaparike n’ibindi bintu nyaburanga.
Avuga ko hagikenewe ingufu kugira ngo Abanyarwanda bakundishwe gusura. Akizera ko gahunda ya “Tembera u Rwanda” ari inzira nziza mu rwego rwo gukurura Abanyarwanda bagakunda iby’iwabo.
Agira ati “Imibare igaragaza ko Abanyarwanda basura bakiri ari bakeya. Bisaba gushyiramo ingufu kugira ngo tubashishikarize. Uretse n’iyi gahunda twanagabanyije ibiciro, byose tugamije kubashishikariza gusura,kandi turizera ko bizaza.”
Muri rusange mu mwaka wa 2015 Parike ya Nyungwe yasuwe n’abakerarugendo 9415. Muri uyu mwaka wa 2016, kugeza muri Nzeli, yari imaze gusurwa n’abakerarugendo 9886. Muri abo bose Abanyarwanda baba ari mbarwa.
Karuranga Frank, umwe mu basuye parike ya Nyungwe ku buntu muri gahunda ya Tembera u Rwanda, avuga ko yashimishijwe n’ibintu nyaburanga yahasanze, atatekerezaga ko biba muri iyo parike.
Yongeraho ko nagera iwabo azabwira abo yasize ibyo byiza, akanabashishikariza kuzajya kubisura kuko ngo yanasanze ibiciro bidakanganye.
Agira ati “Nkanjye wahageze nzagenda mbwira abandi kugira ngo nabo babashe kuba baza kuko ni ibintu byiza cyane.”
Ni ku nshuro ya kabiri gahunda ya “Tembera u Rwanda” ibaye kandi RDB ivuga ko izakomeza kuba buri kwezi.
Umunyarwanda usuye parike ya Nyungwe yishyura amafaranga 5000RWf, agasura ikiraro cyo mu kirere (canopy), yaba ashaka no gusura isumo rya Kamiranzovu nabwo akishyura 5000RWf.
Abanyamahanga bo bishyura Amadorari y’Amerika 50 (Ibihumbi birenga 40RWf), ku baturutse hanze y’u Rwanda na 40 (ibihumbi birenga 30RWf) ku banyamahanga baba mu Rwanda.
Abanyamahanga bakomoka muri Afurika y’Iburasirazuba bishyura Amadorali y’Amerika 10 (arenga 8000 RWf) kugira ngo babashe gusura hamwe muri aha.
Gahunda ya Tembera u Rwanda igamije gukundisha Abanyarwanda gusura ama parike ndetse n’ibindi bintu nyaburanga biri mu Rwanda.
Ibitekerezo ( 1 )
Ndashaka kuzasura iyi Parki n’umwana wanjye umwe w’umuhungu akaba ari n’umunyeshuri, n’iki nsabwa kandi nabariza hehe ? mundangire 11


text:
Akarere ka Rutsiro kavuye ku mwanya wa nyuma kakaba aka 13 mu mihigo
Umuyobozi w’akarere ka Rutsiro, Byukusenge Gaspard, aratangaza ko kuba akarere ayobora karavuye ku mwanya wa nyuma mu mwaka wa 2010 kakaza ku mwanya wa 13 muri 2011 ari intambwe ishimishije. Ashimira cyane ubufatanye bwabayeho mu bakozi b’akarere.
Mu kiganiro twagiranye, tariki 17/01/2012, yatangaje ko mu mwaka wa 2010 babaye abanyuma biturutse ahanini k’uburangare bwa bamwe mu bayobozi batabashije gusubiza ibibazo babazwaga bigatuma urwego rw’umuvunyi rufata akarere ka Rutsiro nk’aho kakoreye ku manota 50 kuko hari ibyo batabashije gusubiza.
Byukusenge yagize ati “ubusanzwe si uko twari twakoze nabi, ahubwo hari ibyo tutabashije gusubiza biturutse k’uburangare bwa bamwe mu bayobozi batabashije kuzuza ibyasabwaga gusubizwa byose; ubu turishimye kuko twakoze nk’ikipe tukaba aba 13â€.
Byukusenge avuga ko bakuyemo isomo rikomeye bityo uyu mwaka wa 2012 akaba ari umwaka wo gukora bikomeye kuko intego ari ukuza kumwanya wa mbere.
Isuzuma mu mihigo ryagiye rikorwa n’urwego rw’umuvunyi, ku miyoborere myiza ndetse no kurwanya ruswa rashyize akarere ka Gisagara ku mwanya wa mbere naho Rwamagana ikaza kumwanya wa nyuma. Ibi byatumye umunyamabanga nshingwabikorwa w’akarere ka Rwamagana ahagarikwa ku mirimo amezi atatu, biturutse k’uburangare yagize mu kuzuza inshingano ze.


text:
Umunyeshuri wakoraga ibizamini yarohamye mu kizenga cy’amazi arapfa
Umunyeshuri wakoreraga ibizamini bya Leta ku kigo cy’amashuri cya “Notre Dame de la Paix” kiri i Nyamagabe yarohamye mu kizenga cy’amazi arapfa.
Nyakwigendera yitwa Gasiga Desire, yari afite imyaka 19 y’amavuko. Yakomokaga mu Karere ka Ruhango.
Yarohamye ubwo we na bagenzi be icyenda batorokaga ikigo bakajya koga mu kizenga cy’amazi,giherereye mu Murenge wa Cyanika Akagari ka Ngoma,Umudugudu wa Kabarera; nkuko Ndorimana Chrysostome, umunyamabanga nshingwabikorwa w’Umurenge wa Cyanika abisobanura.
Agira ati “Nibyo! Abanyeshuri 10 batorotse ikigo bajya ahantu hari ikirombe cy’Abashinwa, aho bakuraga amabuye hari ikirombe cy’amazi bajya kogamo. Ayo mazi iyo uyarebye ubona ari amazi y’urubogobogo.
Bagiye kogamo nk’aboga muri pisine. Ubwo uwitwa Gasiga wigaga mu wa gatandatu ku ishuri rya G.S Notre Dame de la Paix Cyanika muri Computer Science (ubumenyi bwa mudasobwa), wari uri mu kizamini cya Leta agwamo.”
Akomeza avuga ko ngo uwo mwana yagerageje koga ngo avemo biramunanira na bagenzi be bagerageza kumukuramo birabananira bahita batabaza.
Amakuru y’uko kurohama ngo yamenyekanye hashize nk’isaha imwe abuze. Nibwo ubuyobozi bwahise butabaza Polisi y’igihugu. Yahise itabara ariko ntibahita babona umurambo kuko hatazwi neza uburebure bw’icyo kizenga.
Abaturage baraye ikiriyo hafi y’icyo kizenga mu gihe hategerejwe izindi mbaraga za Polisi kugira ngo bakuremo umurambo wa nyakwigendera.
Uwo munyeshuli abaye wa kabiri urohamye muri icyo kizenga cy’amazi kuko ngo no mu mwaka wa 2015 ubwo hakorwaga umuhanda wa Kitabi-Nyungwe, hari umwana wigaga mu mashuli abanza warohamye muri icyo kizenga ahasiga ubuzima.
Icyo kizenga, ngo uretse kuba gihitana ubuzima bw’abantu, ngo n’iyo imvura iguye cyuzura amazi agateza isuri mu mirima y’abaturage.
Ibitekerezo ( 10 )
Uyu mwana yazize uburangazi bw’ubuyobozi bw’ikigo kuko ntiwasobanura uko umwana yapfa kdi hari ubashinzwe
Ebaba we!! IMANA imwakire mubayo
Umuryango wagize ibyago nda wihanganisha byimazeyo imana rwose imuhe iruhuko ridashira agiye mugihe yarakenewe cyane
Inna Lillah wa inalillah rayjirun imana imwishimire
Imana imwakire mu bayo kandi umuryango we niwihangane.
umuryango wagize ibyago ndawihanga nisha imana ibane nawo
Birababaje cyane. Ikinombe kimira umuntu umwaka ugashira undi ugataha ubuyobozi burebera ntihagire igikorwa?! Byibura se iyo bahazitira abo bana b’abajyamberz ntibakomeze kuhasiga ubuzima? Ubwo Gitifu azavuga ngo twakoze ubuvugizi!!!
Imana imwakire ntakindi!!! abashinwa bajye basiba aho bacukuye amabuye!!
Byihuse Byihuse vuba hapangwe umuganda wa buri kwezi nubuyobozi bubishyiremo imbaraga nubufasha basibe icyo kinombe.sawa uba hapangwe umuganda wa buri kwezi nubuyobozi bubishyiremo imbaraga nubufasha basibe icyo kinombe.sawa
Ahantu hose abashinwa bacukuraga amabuye yogukora umuhanda iyo barangije nibansiba ibyobo biba byasigaye namusanze haherutse kurwamo umwana naho arapfa ahitwa nyamuremure yari uwigisenyi reta igomba guhaguruka igasiba ibi byobo kuko nibo baba baratanze ikiraka ku bashinwa umuryango wabuze umwana wihangane
Jye ndumva ahubwo kubufatanye nubuyobozi harebwa niba aho hantu hasibwa


text:
Diyosezi ya Nyundo yiteguye kwakira Forum ya 2017 y'Urubyiruko Gatolika mu Rwanda
Kuva kuwa 4 tariki ya 16 kugera kuwa 5 tariki ya 17/11/2017, Muri salle ya Paruwasi ya Muhato, Diyosezi ya Nyundo ari nayo izakira iyi forum y’igihugu ibaye ku nshuro ya 16, habereye inama itangira saa tatu isozwa saa sita, iyoborwa na Musenyeri Servilien NZAKAMWITA, Musenyeri ushinzwe urubyiruko ari kumwe n’umwepiskopi wa Diyosezi ya Nyundo, Musenyeri Anaclet MWUMVANEZA.
Myr Servilien NZAKAMWITA yatangije inama ashimira abagize komite Nasiyonali y’urubyiruko ndetse n’aba Omoniye b’urubyiruko mu madiyosezi yose byinshi bamaze gukora bitegura iyi forumu Nasiyonali izaba kuva tariki ya 6 kugera 10/12/2017 muri Diyosezi ya Nyundo, paruwasi ya Muhato.
Abari mu nama bose kandi bashimye Diyosezi ya Nyundo ndetse na Paruwasi ya Muhato by’umwihariko, kubera imbaraga bashyize mu gutegura ino forum y’urubyiruko ku buryo habura ibyumweru 2 ngo forum itangire buri wese uzaza muri forum akaba yarabonewe aho azacumbikirwa, ndetse n’imodoka zizajya zitwara abari muri forum zibageza aho bacumbikiwe zikaba zarabonetse bikozwe na Padri Omoniye Nasiyonali, Padri Leonard MUNYANGAJU. Hashimwe kandi imitegurire myiza y’inyigisho zizahabwa urubyiruko, misa, penetensiya, kwidagadura no gusabana , n’ibindi ndetse na komisiyo zashyizweho zizakomeza gukora byinshi muri iyi forum.
Abari mu nama basuye aho urubyiruko ruzakirirwa n’ahazajya habera inyigisho, bareba ibihakenewe, maze bashima imitegurire yabyo.
Iyi forum ni iya mbere izaba yitabiriwe cyane, dore ko izakira abajeni bagera ku 4800 hamwe n'abapadri n’abihayimana 200.
Ni ubwa mbere kandi muri Forum z’urubyiruko hazagaragaramo impuzankano ya buri Diyosezi n’ibindi bimenyetso biranga urubyiruko rwa buri diyosezi aho ruzaba ruteraniye.
Urubyiruko ruzacumbikirwa muri
Paruwasi ya Muhato
Paruwasi ya Gisenyi na
Paruwasi Cathedrale ya Nyundo.
Marcellin MBONERA
Communication/ CEPJ
Byanditswe : tariki ya 30 Ugushyingo 2017 saa 18:33:48, ubu
, : 225 Uwabitangaje : Secretariat CEPJ
֩ Ibitekerezo kuri iyi nkuru (0)
Nta gitekerezo kiratangwa kuri iyi nkuru, tanga agatego ube uwa mbere kugira icyo ubivugaho


text:
Ngire icyo mbwira urubyiruko
Iki gitekerezo cyatangajwe mu kanyamakuru "Le Nouveau Roc-Ni wowe Rutare" no 13, Nyakanga 2006 ko muri Paruwasi ya Cyahafi. Umvandimwe Uwanyirigira Béatrice aragira urubyiruko inama zinyuranye, cyane cyane izerekeye kwirinda ingeso mbi y'ubusambanyi. Akibutsa urubyiruko ko ari rwo mizero y'igihugu na Kiliziya, kandi ko Uhoraho ari we gisubizo ku bibazo bahura nabyo.
Rubyiruko nkunda, kenshi na kenshi abakangurambaga, abarezi n’abayobozi b’ingeri zose tutibagiwe n’abahanzi mu bitangazamakuru bakunze kwigisha urubyiruko kwirinda kwiyandarika, rukirinda ubusambanyi n’ibindi birworeka mu maraha y’iby’isi…
Nibyo koko, SIDA iriho imaze kuba icyorezo, ahubwo igitangaje nuko mbona byakomeye cyane mu rubyiruko rwose ubona ntacyo ibabwiye, ubu ujya kumva ukumva umuntu arakubwiye ati SIDA ni indwara kimwe n’izindi ! Biratangaje kandi birababaje.
Hari indwara zisanzwe zizana, ibyo birumvikana, ariko SIDA ngo ni indwara nk’izindi, kandi ari wowe uyitera ? Ese wowe urajya kubona, ukabona umwana w’umwari yiyambariye mpene barebe (mini), undi nawe yiyambariye dore uko ndemye (collant) na ntacyo mpisha (mukondo wazi) ; umusore wawe nawe ati natanzwe, ubwo urukundo rugacacana ; ariko ubwo urwo rukundo urarwumva aho ruvuye ? Nyuma y’urwo rukundo haza kurya amaraha avanze n’ubusambanyi. Ejo bakaba barahararukanywe, kuko rwa rukundo atari cyimeza, ahubwo ari irari, iyo rishize rero nawe urabyumva, umwe agahita ashaka icyo bise ngo ni inshuti undi nawe bikaba uko. Abo bose ntibaziranye, ntuzi ibye nawe ntakuzi neza, yemwe ntimuvuze ngo mugiye kurushinga, iraha gusa mukumva ko ari ryo rukundo, kandi urwo aba ari urukundo rutagomba.
Ingorane ziri muri bene urwo rukundo ni nyinshi zitera ababyeyi kuhababarira ; ngizo izo ndwara, ngaho abana b’ibinyendaro bandagara cyangwa se habaho ababyeyi bazima bagahatana no kumurera n’ibindi byinshi muzi. Bene abo bana barahangayika cyane, kuko uburere bwabo buba ntabwo, na ba nyina kandi nabo nta mahoro bagira, ari uwigaga arivamo agatangira inzira y’uburaya.
Rubyiruko, nyamara umuti wabyo uroroshye, kugana inzira y’Uhoraho, niwe muti wuzuye kandi utaruhije, maze akakwereka uwo yaguhitiyemo utiriwe uta igihe. Byonyine ubusambanyi ni icyaha mwese murabizi, iyo utekereje Yezu Kristu ku musaraba, ukamenya neza ko yawugiyeho kubera ibyaha byacu, ukibuka buryo ki yatikuwe icumu mu rubavu uzirikana n’ibyabibanjirije, bamukubita, bamuvuma n’ibindi yakorewe biteye agahinda, kandi ari ukubera wowe, ntiwakwifuje kongera kumubabaza.
Ikindi nababwira Rubyiruko, nuko mugomba kumenya ko ari mwe duhanze amaso, ari mwe Rwanda rw’ejo, ari mwe muzubaka igihugu ejo hazaza, nimumara kwandagara se mukuzura iyo SIDA muzaba mukirumariye iki ? Muzaba se abo gusenya igihugu twiherewe n’Imana aho kugira ngo mugishyigikire ?
Ndabarega, ndabahana nkamwe nkumi mwadukanye ingeso zo kuzura n’abasaza bababyaye, mwarangiza imvugo ikaba iyo kuvuga ngo mfite igipapa, koko, ibyo ni ibintu ? Abasore nabo bati mfite ibebi (baby)-icyana, ibyo bintu biteye isoni, kandi biranababaje. Ese Muzehe wowe ubona ufite umwana wawe mu kwaha, ariko ugashimishwa no kumutoza ingeso mbi, ngaho umusohokana buri mugoroba, utaye umukecuru wawe mu rugo aho ugira ngo Imana irasinziriye ?
Oya nimusigeho rwose, muzirikane ko iyi si turimo ari icumbi, mwiyame ibibanezeza bya Sekibi, kuko ari iby’igihe gito, mukunde kurya mwiyushye akuya, ngira ngo murabizi neza ukuntu Yezu Kristu yaduhaga urugero ubwo yajyaga yegera Yozefu umurinzi we akamufasha kubaza.
Rubyiruko, nimufate intwaro yo gukunda Imana, mukunde imirimo, mwirinde ubunebwe byose bizashoboka.
Umuvandimwe ukunda urubyiruko
UWANYILIGIRA Beatrice
Byanditswe : tariki ya 02 Ugushyingo 2017 saa 16:39:11, ubu
, : 378
Uwabitangaje : Robert MAKUTA
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Laptop Cover , tuzigurishwa 5,000frw imwe
- Iyi ni Cover ishyirwa ku gice cy’inyuma (Back screen) cya Laptop yawe.
- Ni cover irinda laptop yawe gusaza cyangwa kwangirika igice cy’inyuma
- Iyo Laptop yawe yavuyeho irange ku gice cy’inyuma ya screen nabwo wayicyenera
- Tuyigurisha 5,000frw
- Uri muri Kigali tuyikugezaho aho uri, iyo ushatse ko tuyigushyiriraho nabwo uratuvugisha tukagufasha ariko nawe wayishyiriraho ku buryo bworoshye
- Uri mu ntara, wongeraho amafaranga 1,000frw tukayikoherereza kuri courier
- Uyishatse uduhamagara kuri 0787852667


text:
13 MATA 2016
U BURUSIYA
Abategetsi b’u Burusiya biyemeje gusesa imiryango ihagarariye Abahamya mu rwego rw’amategeko
Hirya no hino mu gihugu cy’u Burusiya, abategetsi bakomeje kwibasira Abahamya ba Yehova, bavuga ko bakora “ibikorwa by’ubutagondwa.”
Akarere ka Tioumen. Ibiro by’ubushinjacyaha byo muri ako karere, byaharabitse umwe mu bagize umuryango uhagarariye Abahamya ba Yehova mu rwego rw’amategeko muri ako karere, bivuga ko “akwirakwiza ibitabo birimo ibitekerezo by’ubutagondwa.” Nyuma yo kumuhamya ibyaha, ubushinjacyaha bwakomeje gusaba ko uwo muryango useswa. Biteganyijwe ko Urukiko rw’Ikirenga rw’u Burusiya ruzasuzuma urwo rubanza ku itariki ya 14 Mata 2016.
Elista, muri Repubulika ya Kalmoukie. Umukuru w’abapolisi wo mu mugi wa Elista, yategetse abapolisi gusaka Inzu y’Ubwami yo muri uwo mugi, nuko bavuga ko ngo bayisanzemo ibitabo by’Abahamya, biri ku rutonde rw’ibyo u Burusiya buvuga ko birimo ibitekerezo by’ubutagondwa. Umushinjacyaha wa Repubulika ya Kalmoukie yifashishije ibyo bimenyetso by’ibihimbano, asaba ko umuryango uhagarariye Abahamya mu rwego rw’amategeko mu mugi wa Elista useswa. Dutegereje ko Urukiko rw’Ikirenga rw’u Burusiya rutangaza itariki urwo rubanza ruzaburanishirizwaho.
Indi miryango ihagarariye Abahamya mu rwego rw’amategeko abategetsi bashaka gusesa, ni iy’ahitwa Stariy Oskol na Belgorod. Icyakora, Urukiko rw’Ikirenga rw’u Burusiya ntirurashyiraho amatariki imanza zizaberaho.


text:
Ese wari ubizi?
Ese muri Isirayeli ya kera, Amategeko ya Mose yakoreshwaga mu gukemura ibibazo byavukaga buri munsi?
RIMWE na rimwe yarakoreshwaga. Urugero, mu Gutegeka kwa Kabiri 24:14, 15 hagira hati: “Ntuzariganye umukozi ukorera ibihembo ufite ibibazo kandi w’umukene, yaba ari umwe mu bavandimwe bawe cyangwa ari umwe mu bimukira bari mu gihugu cyanyu, . . . [kugira ngo] adatakira Yehova akurega, bikakubera icyaha.”
Hari inyandiko yo mu kinyejana cya karindwi Mbere ya Yesu irimo ikifuzo cy’umuntu wasabaga kurenganurwa kuko yari yahuye n’ikibazo nk’icyo, yabonetse hafi ya Ashidodi. Iyo nyandiko yanditse ku kimene k’ikibindi, ishobora kuba yaravugaga ikibazo cy’umukozi wakoraga mu murima waregwaga ko atasaruye ibinyampeke yari ategetswe ku munsi. Igira iti: “Nyuma y’iminsi mike umugaragu wawe [uwo mukozi] arangije guhunika, Hoshayahu mwene Shobayi yaraje maze afatira umwambaro w’umugaragu wawe. . . . Abakozi bose twakoranaga dusarura twicwa n’izuba, bahamya ko . . . ibyo navuze ari ukuri. Nta cyaha nigeze nkora. . . . Niba guverineri atabona ko afite inshingano yo kugira icyo akora ngo nsubizwe umwambaro wange, ndenganura ubitewe n’impuhwe! Ntiwicecekere mu gihe umugaragu wawe adafite umwambaro we.”
Umuhanga mu by’amateka witwa Simon Schama yavuze ko icyo kirego “kitubwira byinshi birenze kuba uwo mukozi yari ahangayikishijwe no kongera kubona [umwambaro we]. Nanone kigaragaza ko uwo mukozi hari icyo yari azi ku mategeko yo muri Bibiliya, cyanecyane amategeko ari mu Balewi no mu Gutegeka kwa Kabiri, yabuzaga abantu kurenganya abakene.”


text:
Kuri uriya munsi uzaba kuwa 24 Nzeri 2016, i San Francisco muri Leta ya California imwe mu zigize Leta Zunze Ubumwe za Amerika, hazabaho igice cyo kumurika bimwe mu bigize ibirango 13 by’umuco Nyarwanda.
Ibiranga umuco Nyarwanda harimo indangagaciro z’ibanze z’Umunyarwanda, ubucuzi, ubuhinzi, kwenga, ubworozi, ububoshyi, ububumbyi, ubwikorezi, imyambarire, ububaji, imitako n’imitamirizo, imbyino, uburezi gakondo n’imyemerere.
Muri iki gikorwa hazamurikwa ibitabo n’ibindi bihangano Nyarwanda bibumbatiye umuco. Biteganyijwe ko hazabaho n’ibiganiro byihariye ku bana n’urubyiruko, aho bazavuza ingoma, bagacuranga inanga, bakavuza ikondera, bakivuga, bagasakuza n’ibindi.
Amafoto ya bimwe mu birango ndangamuco Nyarwanda bizamurikwa


text:
1 UKWAKIRA 2014
U BURUSIYA
Abahamya bo mu Burusiya bajuririye umwanzuro wo gusesa umuryango wabo wo mu rwego rw’amategeko wo mu mujyi wa Samara
Ku itariki ya 8 Ukwakira 2014, Urukiko rw’Ikirenga rw’u Burusiya ruzumva ubujurire bw’Abahamya ba Yehova bo mu mugi wa Samara, ku birebana n’iseswa ry’umuryango wo mu rwego rw’amategeko bakoresha. Mbere yaho, urukiko rw’ibanze rwahamije umuryango wo mu rwego rw’amategeko w’Abahamya bo mu mugi wa Samara icyaha cy’ubutagondwa. Urukiko rw’Ikirenga nirudasesa uwo mwanzuro, Abahamya ba Yehova basaga 1.500 bo mu mugi wa Samara bazahura n’ibibazo bikomeye.
Ibiro by’umushinjacyaha wo mu mugi wa Samara bikoresha amayeri
Umuryango wo mu rwego rw’amategeko Abahamya bakoresha muri uwo mugi, watangiye gukurikiranwa mu nkiko muri Mata 2014. Icyo gihe ibiro by’umushinjacyaha byatanze ikirego mu Rukiko rw’Intara rwo mu mugi wa Samara, bisaba ko uwo muryango useswa, biwushinja ibikorwa by’ubutagondwa. Ndetse na mbere y’uko urwo rukiko ruburanisha urwo rubanza, ibiro by’umushinjacyaha byahagaritse uwo muryango kandi biba bifatiriye amazu yawo. Amaherezo, ku itariki ya 29 Gicurasi 2014, umucamanza Shabayeva yafashe umwanzuro w’uko ubushinjacyaha butsinze, ategeka kandi ko umuryango wacu wo mu rwego rw’amategeko useswa n’amazu yawo agafatirwa. Nyuma y’uwo mwanzuro, Minisiteri y’Ubutabera y’u Burusiya yashyize uwo muryango wo mu mugi wa Samara ku rutonde rw’imiryango yasheshwe ishinjwa ibikorwa by’ubutagondwa.
Ubwo si ubwa mbere ibiro by’umushinjacyaha wo mu mugi wa Samara bitanga ibirego bigamije gusesa umuryango wo mu rwego rw’amategeko dukoresha muri uwo mugi. Mu mwaka wa 2009, ibyo biro byatureze mu rukiko, ariko nyuma biza kwisubiraho bivana icyo kirego mu rukiko. Naho muri uru rubanza, abategetsi bo mu mugi wa Samara bahisemo gukoresha ubundi buryo kugira ngo bakunde bagera ku cyo bifuza.
Inkiko zo mu Burusiya zasheshe uwo muryango wo mu rwego rw’amategeko zishingiye ku mpamvu zidafashije
Muri Mutarama 2013 no muri Mutarama 2014, abapolisi basatse amazu Abahamya bakodeshaga kugira ngo bakoreremo amateraniro, nuko bavuga ko basanzemo ibitabo by’idini u Burusiya bwashyize ku rutonde rw’ibirimo ibitekerezo by’ubutagondwa. Ibiro by’umushinjacyaha mu mugi wa Samara byihanije umuryango wacu wo mu rwego rw’idini bihereye ku gikorwa cyo gusaka cyabaye mu mwaka wa 2013, kandi igihe abapolisi bongeraga gusaka muri Mutarama 2014 bakabona ibitabo byo mu rwego rw’idini, ibiro by’umushinjacyaha byahise bijyana ikirego mu nkiko. Ku itariki ya 7 Werurwe 2014, Urukiko rw’Akarere rwa Sovetskiy rw’i Samara rwahamije icyaha umuryango wo mu rwego rw’amategeko w’Abahamya, kandi ruwuca amande angana n’amafaranga 50.000 akoreshwa muri icyo gihugu (954.220 Frw). Abahamya bo mu mugi wa Samara bazi neza ko igihe abapolisi bazaga gusaka kuri izo ncuro zombi, ari bo bazanye ibyo bitabo bavuga ko birimo ibitekerezo by’ubutagondwa. Abahamya ba Yehova ntibishimiye umwanzuro wo gushyira ibitabo byabo ku rutonde rw’ibitabo birimo ibitekerezo by’ubutagondwa, maze bajuririra Urukiko rw’u Burayi Ruharanira Uburenganzira bw’Ikiremwamuntu.
Ibiro by’umushinjacyaha byo mu mugi wa Samara bimaze kubonera insinzi mu Rukiko rw’Akarere rwa Sovetskiy, byahise bitanga ikirego cy’ubutagondwa muri Mata 2014 mu Rukiko rw’Intara rwo mu mugi wa Samara. Intego y’ibiro by’umushinjacyaha yari iyo gusesa umuryango w’Abahamya wo mu rwego rw’amategeko. Abunganira Abahamya mu mategeko babwiye umucamanza Shabayeva ko gusesa uwo muryango binyuranyije n’amategeko, kandi ko nta bitekerezo by’ubutagondwa biboneka mu myizerere cyangwa ibikorwa by’Abahamya ba Yehova, cyangwa ngo biboneke muri uwo muryango wabo wo mu rwego rw’amategeko. Bavuze kandi ko ibitabo bivugwa ko byaciwe byari byazanywe n’abapolisi igihe bari baje gusaka. Icyakora, umucamanza Shabayeva yabirenzeho asesa umuryango Abahamya bo mu mugi wa Samara bakoresha mu rwego rw’amategeko.
Ese abategetsi b’u Burusiya bazakomeza kuvutsa abantu uburenganzira bafite bwo gukorera Imana?
Uru rubanza rw’i Samara ruje rukurikiye ibindi bikorwa abashinzwe umutekano mu Burusiya bakoreye Abahamya ba Yehova bo mu mugi wa Taganrog, aho bakoresheje nabi bwa mbere itegeko ry’u Burusiya rikumira ibikorwa by’ubutagondwa, bakarihuza n’ibikorwa by’Abahamya byo gusenga. Mu mwaka wa 2009, abategetsi bageze ku ntego yabo yo gusesa umuryango wo mu rwego rw’amategeko Abahamya bo mu mugi wa Taganrog bakoreshaga, kandi nyuma yaho bakurikirana mu nkiko Abahamya, buri muntu ku giti cye. Amaherezo ibyo byatumye Abahamya barindwi bo muri uwo mugi bakurikiranwa mu nkiko abandi bahamywa ibyaha bazira guteranira hamwe. Hari impungenge z’uko ibintu nk’ibyo byaba no ku Bahamya bo mu mugi wa Samara.
None se abategetsi bo mu Burusiya bazakomeza kugaba ibitero ku Bahamya ba Yehova kugeza ryari? Kuva muri Kamena 2014, Abahamya bo hirya no hino mu Burusiya bagiye bashinjwa ibirego by’ibinyoma, bazira gutanga ibitabo leta ivuga ko birimo ibitekerezo by’ubutagondwa. Abahamya ba Yehova b’i Samara biringiye ko Urukiko rw’Ikirenga rw’u Burusiya ruzabarenganura.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
23 Nuko umwami atumaho abakuru bose b’i Buyuda n’ab’i Yerusalemu barakorana.+
2 Hanyuma umwami ajya mu nzu ya Yehova ari kumwe n’abaturage b’i Buyuda n’i Yerusalemu bose, n’abatambyi+ n’abahanuzi na rubanda rwose, aboroheje n’abakomeye.+ Abasomera+ amagambo yose yanditse mu gitabo+ cy’isezerano+ bari babonye mu nzu ya Yehova.+
3 Umwami ahagarara iruhande rw’inkingi,+ agirana na Yehova isezerano+ ry’uko bazakurikira+ Yehova, bakumvira amategeko ye,+ amabwiriza ye+ n’ibyo yahamije,+ babigiranye umutima+ wabo wose n’ubugingo bwabo bwose,+ bagakora ibihuje n’amagambo y’isezerano yari yanditse muri icyo gitabo.+ Abantu bose bemera ko bazakora ibihuje n’iryo sezerano.+
4 Umwami ategeka umutambyi mukuru Hilukiya+ n’abandi batambyi n’abarinzi b’amarembo+ gusohora mu rusengero rwa Yehova ibikoresho byose byakorewe Bayali,+ n’inkingi yera y’igiti+ n’ingabo zose zo mu kirere.+ Abitwikira inyuma ya Yerusalemu mu materasi y’i Kidironi,+ ivu ryabyo arijyana i Beteli.+
5 Yirukana abatambyi b’imana z’amahanga abami b’u Buyuda bari barashyizeho, kugira ngo bajye bosereza ibitambo ku tununga two mu migi y’i Buyuda no mu nkengero za Yerusalemu, akuraho n’aboserezaga ibitambo Bayali,+ izuba, ukwezi, amatsinda y’inyenyeri n’ingabo zose zo mu kirere.+
6 Hanyuma asohora inkingi yera y’igiti+ yari mu nzu ya Yehova ayijyana mu nkengero za Yerusalemu, mu kibaya cya Kidironi, ayitwikirayo.+ Arayisya ayihindura ivu, arijugunya mu irimbi+ rya rubanda.
7 Asenya amazu y’abagabo b’indaya bo mu rusengero+ yari mu nzu ya Yehova, aho abagore baboheraga uduhema duto twari dufite ishusho y’urusengero rw’inkingi yera y’igiti.
8 Hanyuma umwami azana abatambyi bose bari mu migi y’i Buyuda kugira ngo bahumanye utununga abatambyi boserezagaho ibitambo, kuva i Geba+ kugera i Beri-Sheba,+ ngo tutongera gukoreshwa mu gusenga. Asenya utununga twari hafi y’irembo rya Yosuwa umutware w’umugi, ryari ibumoso bw’umuntu winjiye mu marembo y’umugi.
9 Abatambyi+ bo ku tununga bo ntibageraga ku gicaniro cya Yehova i Yerusalemu, ariko basangiraga imigati idasembuwe+ n’abavandimwe babo.
10 Umwami yahumanyije Tofeti+ iri mu gikombe cya bene Hinomu,+ kugira ngo hatagira umuntu wongera kuhatwikira umuhungu we cyangwa umukobwa we,+ amutambiye Moleki.+
11 Ntiyemeye ko amafarashi abami b’u Buyuda bari bareguriye izuba yongera kwinjira mu nzu ya Yehova, hafi y’icyumba cyo kuriramo+ cya Natani-Meleki umutware w’ibwami, cyari mu ibaraza. Amagare y’intambara yari yareguriwe izuba+ arayatwika.
12 Umwami asenya ibicaniro abami b’u Buyuda bari barubatse ku gisenge+ cy’icyumba cyo hejuru cya Ahazi, n’ibicaniro+ Manase yari yarubatse mu mbuga zombi z’inzu ya Yehova, arangije arabijanjagura abihindura ifu, abijugunya mu kibaya cya Kidironi.
13 Utununga twari duteganye+ na Yerusalemu twari iburyo bw’Umusozi w’Irimbukiro, utwo Salomo+ umwami wa Isirayeli yari yarubakiye Ashitoreti,+ igiteye ishozi cy’Abasidoni, Kemoshi,+ igiteye ishozi cy’i Mowabu, na Milikomu,+ igiteye ishozi cy’Abamoni, umwami araduhumanya kugira ngo tutongera gusengerwaho.
14 Amenagura+ inkingi zera z’amabuye, atemagura inkingi zera z’ibiti, aho zari ziri aharunda amagufwa y’abantu.
15 Asenya igicaniro cyari i Beteli,+ urusengero rwo ku kanunga umwami Yerobowamu+ mwene Nebati yari yarubatse agatera Isirayeli gucumura.+ Urwo rusengero ararutwika; ararumenagura arangije atwika inkingi yera y’igiti.
16 Yosiya ahindukiye abona imva zari ku musozi. Yohereza abantu bavana amagufwa muri izo mva bayatwikira+ kuri icyo gicaniro, aragihumanya kugira ngo kitazongera gukoreshwa mu gusenga, akurikije ijambo+ rya Yehova umuntu w’Imana y’ukuri yari yaravuze.+
17 Hanyuma arabaza ati “ririya buye ndeba, riri ku mva ya nde?” Abantu bo muri uwo mugi baramusubiza bati “iriya ni imva+ y’umuntu w’Imana y’ukuri wari waraturutse mu Buyuda,+ agatangaza ibi bintu umaze gukorera igicaniro cy’i Beteli.”+
18 Arababwira ati “nimumureke yiruhukire.+ Ntihagire ukora ku magufwa ye.” Nuko amagufwa ye barayareka, hamwe n’ay’umuhanuzi+ wari waraturutse i Samariya.
19 Insengero+ zose zo ku tununga abami+ ba Isirayeli bari barubatse mu migi+ y’i Samariya bakarakaza Imana,+ Yosiya yarazishenye azikorera nk’ibyo yakoreye i Beteli byose.+
20 Abatambyi+ bose bo ku tununga bari aho abicira ku bicaniro,+ arangije atwikira amagufwa y’abantu kuri ibyo bicaniro. Hanyuma asubira i Yerusalemu.
21 Umwami ategeka abantu bose ati “mwizihirize Yehova Imana yanyu pasika+ nk’uko byanditse muri iki gitabo cy’isezerano.”+
22 Nta pasika nk’iyo yari yarigeze yizihizwa, haba mu gihe cy’abacamanza ba Isirayeli,+ cyangwa mu gihe cyose cy’abami ba Isirayeli n’ab’u Buyuda.+
23 Iyo pasika bayizihirije Yehova i Yerusalemu mu mwaka wa cumi n’umunani w’ingoma y’Umwami Yosiya.+
24 Yosiya yatsembye abashitsi+ n’abapfumu,+ arimbura za terafimu,+ ibigirwamana biteye ishozi+ n’ibindi bintu biteye ishozi+ byari bikigaragara mu gihugu cy’i Buyuda no muri Yerusalemu, kugira ngo asohoze amategeko+ yari yanditse mu gitabo+ umutambyi Hilukiya yari yabonye mu nzu ya Yehova.+
25 Mu bami bamubanjirije bose, nta n’umwe wahindukiriye+ Yehova nka we abigiranye umutima we wose, ubugingo bwe bwose+ n’imbaraga ze zose, akurikije amategeko ya Mose yose. Na nyuma ye nta wabayeho umeze nka we.
26 Icyakora Yehova ntiyacururutse ngo ashire uburakari bwe buguramana, bwagurumaniye u Buyuda+ bitewe n’ibikorwa bibi byose Manase yakoze akabatera kurakaza Imana.+
27 Yehova yaravuze ati “u Buyuda+ na bwo nzabukura imbere y’amaso yanjye+ nk’uko nakuye Isirayeli imbere y’amaso yanjye,+ kandi uyu mugi natoranyije, Yerusalemu, nzawuta, nte n’inzu navuzeho nti ‘ni ho hazaba izina ryanjye.’”+
28 Ibindi bintu Yosiya yakoze n’ibigwi bye byose, ese ntibyanditse mu gitabo+ cy’ibyakozwe mu gihe cy’abami b’u Buyuda?
29 Ku ngoma ye, Farawo Neko+ umwami wa Egiputa yagiye gutabara umwami wa Ashuri hafi y’uruzi rwa Ufurate,+ Umwami Yosiya ajya kumurwanya.+ Ariko Farawo akimubona ahita amwicira+ i Megido.+
30 Nuko abagaragu be batwara umurambo we mu igare bamukura i Megido bamujyana i Yerusalemu,+ bamuhamba mu mva ye. Nyuma yaho, abaturage bo muri icyo gihugu bafata Yehowahazi+ umuhungu wa Yosiya, bamusukaho amavuta baramwimika, asimbura se ku ngoma.
31 Yehowahazi+ yimye ingoma afite imyaka makumyabiri n’itatu, amara amezi atatu ku ngoma i Yerusalemu. Nyina yitwaga Hamutali,+ akaba umukobwa wa Yeremiya w’i Libuna.
32 Yakoze ibibi mu maso ya Yehova nk’ibyo ba sekuruza bari barakoze byose.+
33 Farawo Neko+ amubohera+ i Ribula+ mu gihugu cy’i Hamati kugira ngo adakomeza gutegeka i Yerusalemu. Farawo ategeka igihugu gutanga icyiru+ cy’italanto ijana z’ifeza,+ n’italanto imwe ya zahabu.+
34 Nanone Farawo Neko yimitse Eliyakimu+ umuhungu w’umwami Yosiya, asimbura se Yosiya ku ngoma, ahindura izina rye amwita Yehoyakimu. Hanyuma Farawo ajyana Yehowahazi muri Egiputa, aza kugwayo.+
35 Nuko Yehoyakimu akajya aha Farawo ifeza+ na zahabu. Yakaga abaturage umusoro,+ kugira ngo abone ifeza Farawo yamusabaga. Yakaga abaturage bo mu gihugu ifeza na zahabu byo guha Farawo Neko, akurikije umusoro buri wese yasabwaga gutanga.+
36 Yehoyakimu+ yimye ingoma afite imyaka makumyabiri n’itanu, amara imyaka cumi n’umwe ku ngoma i Yerusalemu.+ Nyina yitwaga Zebida, akaba umukobwa wa Pedaya w’i Ruma.
37 Yakoze ibibi+ mu maso ya Yehova nk’ibyo ba sekuruza bari barakoze byose.+
Yohereze
Yohereze
BIBILIYA-UBUHINDUZI BW'ISI NSHYA
2 Abami 23
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imiterere ya ba Cyprien
Cyprien arafungutse, akunda abantu kandi akunda kuvuga no kuganira. Agira igikundiro kubera ubugwaneza bwe, ni umunyamahoro kandi agira ubumuntu. Agira ibakwe kandi yiha intego mu buzima akanakoresha uko ashoboye kose ngo abashe kuzigeraho. Agira umutima woroshye kandi amarangamutima ye ashobora guhungabana bigatuma ashakira ubuhungiro mu bintu bidafashije. Ni umunyamahirwe kandi ntakunda guhangayika, azi guhanga udushya gusa nanone ashobora kuteshwa umutwe n’ibintu bitari kugenda mu buryo we abyifuzamo.
Ibyo ba Cyprien bakunda
Akunda ibintu bikozwe neza kandi biri kuri gahunda cyane cyane ku kazi ke, akunda kwambara neza no kugira isuku muri rusange. Iyo akiri umwana aba ashimisha abantu kubera uburyo yubaha ndetse akavuga utugambo twinshi. Aba akunda gukabya ku buryo ababyeyi be baba bakeneye kumukebura no kumutoza kwigiria icyizere.
Ashaka ko abantu bamukunda, akunda kuganiriza abantu, akunda ubuzima bworoshye kandi bwuzuyemo ibyishimo. Azi kumvisha abantu ibitekerezo bye, mu rukundo azi gukunda gusa ntazi kubashak kwihanganira ibishuko bijyanye n’umubiri! Mu mirimo aba yumva yakora harimo ifite aho ihuriye n’ubugeni n’ubuhanzi, ubuganga, ubucuruzi, ubwarimu, amategeko n’ubutabera.


text:
40 muri 70 bari barahawe akato muri ADEPR bagaruwemo
Mbere y’uko amatora y’abazayobora Itorero rya Pentekote mu Rwanda (ADEPR) aba kuwa 15 Werurwe 2013, hatangajwe ko mu bantu 70 biganjemo abapasiteri bari barahagaritswe mu itorero bashinjwa ibyaha bitandukanye, 40 muri bo bagaruwe ku mirimo.
Muri abo bagaruwe mu itorero nyuma yo gucibwamo ubwo muri iryo torero harimo amakimbirane, bahise bahabwa imyanya mu Ntara, Uturere n’ahandi mu buyobozi bwa ADEPR.
Ubuyobozi bw’inzibacyuho muri ADEPR nyuma yo gusesa ubwariho, butangaza ko 80% bw’ibyo (...)
Mbere y’uko amatora y’abazayobora Itorero rya Pentekote mu Rwanda (ADEPR) aba kuwa 15 Werurwe 2013, hatangajwe ko mu bantu 70 biganjemo abapasiteri bari barahagaritswe mu itorero bashinjwa ibyaha bitandukanye, 40 muri bo bagaruwe ku mirimo.
Muri abo bagaruwe mu itorero nyuma yo gucibwamo ubwo muri iryo torero harimo amakimbirane, bahise bahabwa imyanya mu Ntara, Uturere n’ahandi mu buyobozi bwa ADEPR.
Ubuyobozi bw’inzibacyuho muri ADEPR nyuma yo gusesa ubwariho, butangaza ko 80% bw’ibyo bwagezeho birimo guhosha amakimbirane mu Itorero, harimo gushyiraho amategeko mashya no kuyavugurura; Umuvugiza wa ADEPR, Pasiteri Sibomana Jean ati “Nibwira ko uko byari bimeze cya gihe atari ko bimeze ubu ngubu.”
Sibomana akomeza avuga ko abari barirukanywe n’ubuyobozi bwavuyeho mbere bongeye kwakira ati “Twashoboye kwakira abari bararenganye twakira ibibazo byabo. Mu bantu twakiriye bagera nko kuri 70, abagera kuri 40 bararenganye turabarenganura. Ikindi ni uko amategeko atari yuuyubatse neza yajyaga yitotomberwa n’abatari bake yasubiwemo aravugururwa.”
Mu mwiherero ADEPR wabereye i Muhanga kuwa 15 na 16 Gashyantare 2013, hemejwe ko ADEPR igira Indembo zihuye n’amazina y’inzego z’ubutegetsi bw’Igihugu, Intara n’Uturere; hanemezwa abayobozi bashya bo kuhayobora bari no muri 40 barenganuwe.
Abo kandi bemerewe kugaruka mu itorero, bemerewe no kuzatora ubuyobozi bushya bw’itorero mu matora azaba kuwa 15 Werurwe 2013.
Abajya mu myanya y’ubuyobozi ku nzego zisanzwe n’inshya zemejwe (Indembo Nshya zijyanye n’Imbibi z’Intara z’Igihugu):
1. Ururembo rw’Umujyi wa Kigali: Rev. Kayijamahe Jean na Rev. Mathias Bimenyimana
2. Urw’Amajyaruguru: Rev. Ntibarikure Jean de Dieu na Rev. Kalisa Emmanuel (wayoboye Kibungo)
3. Urw’Amajyepfo: Rev Kalisa Jean Marie (wari muri Paruwasi ya Runda) na Rev. Thadee Kiza (wari i Kabuga)
4. Urw’Uburasirazuba: Rev. Nsengiyumva Laurien (wari i Gitarama) na Rev. Bushayija Jean Bosco (wari i Gisenyi)
5. Urw’Uburengerazuba: Rev Tharcisse Kajyibwami (wari Cyangugu) na Rev Seth Munyamahoro
Usibye mu Ntara, no mu turere twose 30 turi no mu mitegekerere y’Igihugu uko ari 30, hashyizweyo abayobozi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ese ubona ubutabera nk’uko Yehova abubona?
‘Nzamamaza izina rya Yehova, Imana yiringirwa kandi itarenganya.’—GUTEG 32:3, 4.
INDIRIMBO: 110, 2
1, 2. (a) Naboti n’abahungu be bahuye n’akahe karengane? (b) Ni iyihe mico ibiri turi busuzume muri iki gice?
TEKEREZA abagabo b’imburamumaro barimo bashinja ibinyoma umubyeyi n’abana be, bavuga ko bavumye Imana n’umwami. Uwo mugabo n’abana be bahamwe n’icyaha, bakatirwa urwo gupfa. Tekereza ukuntu abantu bakunda ubutabera bagize agahinda babonye abo bantu b’inzirakarengane bicwa batewe amabuye! Iyo si inkuru y’impimbano. Ahubwo ibyo byabaye ku mugaragu wa Yehova w’indahemuka witwaga Naboti, wabayeho ku ngoma y’umwami wa Isirayeli witwaga Ahabu.—1 Abami 21:11-13; 2 Abami 9:26.
2 Muri iki gice, turi busuzume inkuru ya Naboti, dusuzume n’inkuru y’umusaza w’itorero ryo mu kinyejana cya mbere wakoze ikosa rikomeye. Turi busobanukirwe ko tugomba kwicisha bugufi kugira ngo tubone ubutabera nk’uko Yehova abubona. Nanone turi busobanukirwe ko kubabarira bidufasha kwigana ubutabera bwa Yehova.
AKARENGANE KARENZE URUGERO
3, 4. Naboti yari muntu ki? Kuki yanze kugurisha uruzabibu rwe?
3 Naboti yakomeje kubera indahemuka Yehova. Icyakora Abisirayeli benshi bari barakurikije urugero rubi rw’Umwami Ahabu n’umwamikazi w’umugome Yezebeli. Basengaga Bayali kandi ntibubahaga Yehova n’amahame ye. Ariko Naboti we yahaga agaciro ubucuti yari afitanye na Yehova, akaburutisha n’ubuzima bwe.
4 Soma mu 1 Abami 21:1-3. Igihe Ahabu yashakaga kugura uruzabibu rwa Naboti cyangwa kumuguranira ngo amuhe urundi rwiza, Naboti yaranze. Kubera iki? Yamushubije mu kinyabupfura ati “nkurikije uko Yehova abona ibintu, sinarota nguha umurage wa ba sogokuruza.” Naboti yanze kugurisha uruzabibu rwe, kubera ko Amategeko Yehova yahaye Abisirayeli yababuzaga kugurisha burundu gakondo y’umuryango (Lewi 25:23; Kub 36:7). Mu by’ukuri, Naboti yumviraga Yehova.
5. Ni uruhe ruhare Yezebeli yagize mu iyicwa rya Naboti?
5 Ikibabaje ni uko Umwami Ahabu n’umugore we Yezebeli bamukoreye ibikorwa by’agahomamunwa. Yezebeli yashatse abagabo b’imburamumaro, bashinja Naboti n’abahungu be ibinyoma, maze baricwa, kugira ngo Ahabu yegukane urwo ruzabibu. Yehova yari gukora iki kuri ako karengane karenze urugero?
UBUTABERA BW’IMANA
6, 7. Yehova yagaragaje ate ko akunda ubutabera? Ibyo byahumurije bite abagize umuryango wa Naboti n’incuti ze?
6 Yehova yahise yohereza Eliya kwa Ahabu. Eliya yabwiye Ahabu ko yari umwicanyi n’igisambo. Ni uruhe rubanza Yehova yamuciriye? Ahabu, umugore we n’abahungu be, bagombaga gupfa nk’urwo Naboti n’abahungu be bapfuye.—1 Abami 21:17-25.
7 Nubwo abagize umuryango wa Naboti n’incuti ze bashenguwe n’uko Ahabu yamwishe, bahumurijwe no kumenya ko Yehova yari yabonye ako karengane kandi ko yari agiye kugira icyo agakoraho. Icyakora, ibyari bigiye gukurikiraho byari kugaragaza niba koko bicisha bugufi kandi bakizera Yehova.
8. Ahabu yitwaye ate amaze kumva urubanza Yehova yari yamuciriye? Byamumariye iki?
8 Igihe Ahabu yamenyaga urubanza Yehova yamuciriye, ‘yashishimuye imyambaro ye yambara ibigunira; yiyiriza ubusa akaryama mu bigunira kandi akagenda asuherewe.’ Ahabu yicishije bugufi. Byatumye Yehova abwira Eliya ati “kubera ko yicishije bugufi imbere yanjye, sinzateza ibyago inzu ye akiri ku ngoma, ahubwo nzabiteza ku ngoma y’umuhungu we” (1 Abami 21:27-29; 2 Abami 10:10, 11, 17). Yehova “ugenzura imitima,” yababariye Ahabu.—Imig 17:3.
KWICISHA BUGUFI BIRATURINDA
9. Kuki kwicisha bugufi byari gufasha incuti n’abavandimwe ba Naboti?
9 Igihe incuti n’abavandimwe ba Naboti bamenyaga ko umuryango wa Ahabu wari guhanwa amaze gupfa, bigomba kuba byaragerageje ukwizera kwabo. Ariko kwicisha bugufi byari kubafasha, bagakomeza gusenga Yehova, biringiye ko Imana yabo idashobora kurenganya. (Soma mu Gutegeka kwa Kabiri 32:3, 4.) Naboti, abahungu be n’imiryango yabo, bazabona ubutabera butunganye igihe Yehova azazura indahemuka ze (Yobu 14:14, 15; Yoh 5:28, 29). Byongeye kandi, umuntu wicisha bugufi azirikana ko “Imana y’ukuri izazana mu rubanza buri murimo wose ufitanye isano na buri kintu cyose gihishwe, kugira ngo igaragaze niba ari cyiza cyangwa ari kibi” (Umubw 12:14). Iyo Yehova aca urubanza, agenzura ibintu byinshi tuba tutazi. Bityo rero, kwicisha bugufi bituma dukomeza kumwizera.
10, 11. (a) Ni ibihe bintu bishobora kutugerageza? (b) Ni mu buhe buryo kwicisha bugufi bizaturinda?
10 Wabigenza ute niba abasaza b’itorero bafashe umwanzuro utumva neza cyangwa utemera? Urugero, wakora iki mu gihe incuti yawe yambuwe inshingano? Byagenda bite se niba uwo mwashakanye, umwana wawe cyangwa incuti yawe magara aciwe mu itorero kandi ukaba utemera uwo mwanzuro? Wakwitwara ute se niba utekereza ko hari umunyabyaha wahawe imbabazi atazikwiye? Ibyo bintu byose bishobora kutugerageza, tukagaragaza niba koko twizera Yehova n’umuryango we. Ariko se ni mu buhe buryo kwicisha bugufi byadufasha guhangana n’ibyo bigeragezo? Reka dusuzume uburyo bubiri.
11 Icya mbere, kwicisha bugufi bizadufasha kwemera ko tutazi neza uko ibintu byose byagenze. Niyo twaba twibwira ko dusobanukiwe neza uko ibintu byagenze, Yehova ni we wenyine umenya ibiri mu mutima (1 Sam 16:7). Ibyo nitubizirikana, tuzemera twicishije bugufi ko ubushobozi bwacu bufite aho bugarukira, kandi ko dukwiriye guhindura uko tubona ibintu. Icya kabiri, kwicisha bugufi bizadufasha kumvira no kwihangana, mu gihe tugitegereje ko Yehova akemura ikibazo. Bibiliya igira iti ‘abatinya Imana y’ukuri ni bo bizagendekera neza, ariko umuntu mubi ntibizamugendekera neza, kandi ntazashobora kongera iminsi yo kubaho kwe’ (Umubw 8:12, 13). Nidukomeza kwicisha bugufi, bizatugirira akamaro ndetse bikagirire n’abandi.—Soma muri 1 Petero 5:5.
MU GIHE UBONYE UBURYARYA MU ITORERO
12. Ni iki tugiye gusuzuma? Kubera iki?
12 Abakristo bo mu kinyejana cya mbere muri Antiyokiya ya Siriya, bahuye n’ikigeragezo cyatumye bagaragaza niba baricishaga bugufi koko kandi bakababarira. Reka dusuzume uko byagenze, maze twisuzume turebe niba koko tubabarira. Ibyo bizatuma turushaho gusobanukirwa uko Yehova abona ubutabera.
13, 14. Ni izihe nshingano intumwa Petero yahawe? Yagaragaje ate ubutwari?
13 Intumwa Petero yari umusaza uzwi cyane mu itorero rya gikristo. Yabanye na Yesu kandi yari yarahawe inshingano ziremereye (Mat 16:19). Urugero, mu mwaka wa 36 Petero yabwirije Koruneliyo n’abo mu nzu ye. Yari inshingano ihebuje, kuko Koruneliyo yari umunyamahanga utarakebwe. Igihe Koruneliyo n’abo mu rugo rwe bahabwaga umwuka wera, Petero yaravuze ati “ese hari uwakwimana amazi kugira ngo aba bahawe umwuka wera nk’uko natwe twawuhawe batabatizwa?”—Ibyak 10:47.
14 Mu mwaka wa 49, intumwa n’abasaza b’i Yerusalemu barateranye ngo barebe niba abanyamahanga bahindukiriye Ubukristo barasabwaga gukebwa. Muri iyo nama, Petero yibukije abo bavandimwe ko abanyamahanga batakebwe na bo bari barahawe umwuka wera. Ibyo Petero yari yariboneye byafashije inteko nyobozi yo mu kinyejana cya mbere gufata umwanzuro (Ibyak 15:6-11, 13, 14, 28, 29). Abakristo b’Abayahudi n’abanyamahanga bishimiye ko Petero yagize ubutwari bwo kuvuga ibyo yari yarabonye. Abo Bakristo bamugiriye icyizere kuko yari indahemuka kandi akuze mu buryo bw’umwuka.—Heb 13:7.
15. Ni irihe kosa Petero yakoze igihe yari muri Antiyokiya ya Siriya? (Reba ifoto ibimburira iki gice.)
15 Nyuma y’igihe gito iyo nama ibaye, Petero yagiye muri Antiyokiya ya Siriya. Icyo gihe yasabanaga n’abavandimwe b’abanyamahanga nta kibazo. Nta gushidikanya ko hari byinshi bigiye kuri Petero. Ariko bagomba kuba barababaye igihe mu buryo butunguranye Petero yarekaga gusangira na bo. Iyo myitwarire ya Petero yatumye n’abandi bavandimwe b’Abayahudi, harimo na Barinaba, na bo babigenza batyo. Ni iki cyatumye uwo musaza w’itorero akora ikosa rikomeye nk’iryo, ryashoboraga kubiba amacakubiri mu itorero? Ibyabaye kuri Petero byadufasha bite mu gihe umusaza w’itorero avuze cyangwa akoze ikintu kikatubabaza?
16. Petero yakosowe ate? Ibyo bituma twibaza ibihe bibazo?
16 Soma mu Bagalatiya 2:11-14. Petero yaguye mu mutego wo gutinya abantu (Imig 29:25). Nubwo yari azi neza uko Yehova afata abanyamahanga, yatinye Abayahudi bakebwe bari bavuye mu itorero ry’i Yerusalemu. Intumwa Pawulo na we wari mu nama yabereye i Yerusalemu mu mwaka wa 49, yacyashye Petero, yamagana uburyarya bwe (Ibyak 15:12; Gal 2:13). Abakristo b’abanyamahanga bari bababajwe n’ibyo Petero yari yakoze, bari kwitwara bate? Ese bari kwemera ko bibaca intege? Ese Petero yari kwamburwa inshingano kubera iryo kosa?
JYA UBABARIRA
17. Kuba Yehova ababarira byamariye iki Petero?
17 Uko bigaragara, Petero yemeye yicishije bugufi inama yahawe na Pawulo. Ibyanditswe ntibivuga ko yigeze yamburwa inshingano. Ahubwo nyuma yaho, yarahumekewe yandika inzandiko ebyiri ziri muri Bibiliya. Mu rwandiko rwe rwa kabiri, yise Pawulo “umuvandimwe wacu ukundwa” (2 Pet 3:15). Nubwo ikosa Petero yakoze ryababaje cyane Abakristo b’abanyamahanga, Yesu we mutware w’itorero, yakomeje kumukoresha (Efe 1:22). Abari bagize iryo torero, bari babonye uburyo bwo kwigana Yesu na Yehova bakamubabarira. Twiringiye ko nta n’umwe wigeze wemera ko ikosa ry’umuntu udatunganye rimuca intege.
18. Ni ryari tuba tugomba kubona ubutabera nk’uko Yehova abubona?
18 Nk’uko byari bimeze mu itorero ryo mu kinyejana cya mbere, no muri iki gihe, abasaza b’itorero ntibatunganye kubera ko “twese ducumura kenshi” (Yak 3:2). Ibyo kubivuga biroroshye, ariko se twitwara dute iyo umuvandimwe adukoshereje? Ese tuzigana uko Yehova abona ubutabera? Urugero, uzitwara ute niba umusaza w’itorero avuze ikintu kigaragaza ko afite urwikekwe? Ese umusaza w’itorero navuga ikintu atatekerejeho kikakubabaza, uzemera ko biguca intege? Aho kugira ngo uhite wumva ko uwo muvandimwe atagikwiriye kuba umusaza, ese uzategereza wihanganye icyo Yesu we mutware w’itorero azakora? Ese uzazirikana ko uwo muvandimwe amaze imyaka myinshi akorera Yehova mu budahemuka? Ese uwo muvandimwe wagukoshereje nakomeza kuba umusaza w’itorero cyangwa agahabwa izindi nshingano, uzishimana na we? Numubabarira, bizagaragaza ko ubona ubutabera nk’uko Yehova abubona.—Soma muri Matayo 6:14, 15.
19. Ni iki twagombye kwiyemeza?
19 Abakunda ubutabera bategereje igihe Yehova azakuriraho ibikorwa byose by’akarengane biterwa na Satani n’isi ye (Yes 65:17). Mbere y’uko icyo gihe kigera, nimucyo twiyemeze kubona ubutabera nk’uko Yehova abubona, twicishe bugufi twemere ko ubushobozi bwacu bufite aho bugarukira, kandi tubabarire abadukosereza.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Gutegeka kwa Kabiri 9:1-29
9 “Tega amatwi Isirayeli we! Dore uyu munsi ugiye kwambuka Yorodani+ ujye mu mahanga akuruta ubwinshi kandi akurusha imbaraga uyigarurire,+ amahanga afite imigi ikomeye cyane igoswe n’inkuta ndende zigera ku ijuru,+
2 atuwe n’Abanakimu,+ abantu barebare kandi banini, abo wowe ubwawe uzi kandi wumvise babavugaho ngo ‘ni nde wahagarara imbere ya bene Anaki?’
3 Uyu munsi uzi neza ko Yehova Imana yawe azambuka imbere yawe,+ kandi akaba ari umuriro ukongora.+ Azabarimbura,+ abatsindire imbere yawe; uzabirukane, uhite ubarimbura nk’uko Yehova yabikubwiye.+
4 “Yehova Imana yawe namara kubirukana imbere yawe, ntuzibwire mu mutima wawe uti ‘gukiranuka kwanjye ni ko kwatumye Yehova anzana muri iki gihugu ngo ncyigarurire,’+ kandi ububi bw’ayo mahanga ari bwo bugiye gutuma Yehova ayirukana imbere yawe.+
5 Gukiranuka kwawe+ cyangwa gutungana k’umutima wawe+ si byo bitumye ujya mu gihugu cyabo ngo ucyigarurire. Impamvu Yehova Imana yawe agiye kwirukana imbere yawe ayo mahanga,+ ni ububi bwayo no kugira ngo Yehova asohoze ijambo yarahiye ba sokuruza, Aburahamu,+ Isaka+ na Yakobo.+
6 Kandi umenye ko gukiranuka kwawe atari ko gutumye Yehova Imana yawe aguha iki gihugu cyiza ngo ucyigarurire, kuko uri ubwoko butagonda ijosi.+
7 “Mwibuke kandi ntimukibagirwe ukuntu mwarakarije Yehova Imana yanyu mu butayu.+ Kuva igihe mwaviriye mu gihugu cya Egiputa kugera aho mugereye aha, mwakomeje kwigomeka kuri Yehova.+
8 Ndetse no kuri Horebu mwatumye Yehova arakara. Yehova yarabarakariye cyane ku buryo yashatse no kubarimbura.+
9 Igihe nazamukaga umusozi ngiye guhabwa ibisate by’amabuye,+ ari byo bisate biriho isezerano Yehova yagiranye namwe,+ namaze kuri uwo musozi iminsi mirongo ine n’amajoro mirongo ine.+ (Sinigeze ngira icyo ndya cyangwa ngo ngire icyo nywa.)
10 Nuko Yehova ampa ibisate bibiri by’amabuye byandikishijweho urutoki rw’Imana,+ byariho amagambo yose Yehova yababwiriye hagati mu muriro igihe mwari muteraniye kuri uwo musozi.+
11 Nyuma y’iyo minsi mirongo ine n’amajoro mirongo ine, Yehova yampaye bya bisate bibiri by’amabuye, ibisate biriho isezerano.+
12 Yehova arambwira ati ‘haguruka umanuke bwangu, uve hano, kuko abantu bawe wakuye muri Egiputa bakoze ibibarimbuza.+ Bateshutse vuba bava mu nzira nabategetse. Biremeye igishushanyo kiyagijwe.’+
13 Nuko Yehova arambwira ati ‘nitegereje aba bantu nsanga ari ubwoko butagonda ijosi.+
14 None ndeka mbarimbure+ ntume amazina yabo yibagirana munsi y’ijuru,+ maze nkugire ishyanga rikomeye kubarusha kandi ribaruta ubwinshi.’+
15 “Ni ko guhindukira ndamanuka, mva kuri uwo musozi wagurumanagaho umuriro,+ mfite bya bisate bibiri biriho isezerano mu ntoki.+
16 Nuko ndebye nsanga mwacumuye kuri Yehova Imana yanyu. Mwari mwiremeye igishushanyo kiyagijwe cy’ikimasa.+ Mwari mwateshutse vuba muva mu nzira Yehova yari yarabategetse.+
17 Najugunye hasi bya bisate bibiri nari mfite mu ntoki, mbijanjagurira imbere y’amaso yanyu.+
18 Nikubise imbere ya Yehova nk’ubwa mbere, mara iminsi mirongo ine n’amajoro mirongo ine. Sinigeze ngira icyo ndya cyangwa ngo ngire icyo nywa+ bitewe n’ibyaha byose mwakoze, mugakora ibibi mu maso ya Yehova mukamurakaza.+
19 Nari natewe ubwoba n’uburakari bwinshi Yehova yari yabarakariye, akagera n’ubwo ashaka kubarimbura.+ Icyakora, icyo gihe nabwo Yehova yaranyumvise.+
20 “Aroni na we, Yehova yaramurakariye cyane ku buryo yashatse kumurimbura.+ Ariko icyo gihe ninginze+ nsabira na Aroni.
21 Nuko mfata cya kimasa+ mwaremye kikababera icyaha, ndagitwika, ndakijanjagura, ndagisya ngihindura umukungugu, hanyuma nyanyagiza uwo mukungugu mu mugezi watembaga uva kuri uwo musozi.+
22 “Nanone kandi, mwarakarije Yehova+ i Tabera+ n’i Masa+ n’i Kiburoti-Hatava.+
23 Igihe Yehova yaboherezaga muvuye i Kadeshi-Baruneya+ akababwira ati ‘muzamuke mwigarurire igihugu nzabaha,’ mwigometse ku itegeko rya Yehova Imana yanyu,+ ntimwamwizera+ kandi ntimwumvira ijwi rye.+
24 Kuva nabamenya, nta gihe mutagomeye Yehova.+
25 “Nuko mpfukama imbere ya Yehova iminsi mirongo ine n’amajoro mirongo ine,+ bitewe n’uko Yehova yari yavuze ko agiye kubarimbura.+
26 Ntangira kwinginga+ Yehova nti ‘Yehova Mwami w’Ikirenga, nturimbure ubwoko bwawe, umutungo wawe bwite,+ wacunguje gukomera kwawe, ukabukuza muri Egiputa+ ukuboko kwawe gukomeye.+
27 Ibuka abagaragu bawe, Aburahamu, Isaka na Yakobo.+ We kwita ku kwinangira k’ubu bwoko no ku bubi bwabwo no ku cyaha cyabwo,+
28 kugira ngo abo mu gihugu+ wadukuyemo batazavuga bati “kubera ko Yehova yananiwe kubajyana mu gihugu yabasezeranyije kandi akaba abanga, ni cyo cyatumye abakura ino kugira ngo abicire mu butayu.”+
29 Byongeye kandi, ni ubwoko bwawe kandi ni umutungo wawe bwite+ wakujeyo imbaraga zawe nyinshi n’ukuboko kurambuye.’+
Yohereze
Yohereze
BIBILIYA-UBUHINDUZI BW'ISI NSHYA
Gutegeka kwa Kabiri 9
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Uwiteka abwira Mose ati “Mbese amaboko y’Uwiteka abaye magufi? None urareba yuko ijambo ryanjye rigusohorera, cyangwa ritagusohorera.” Kubara 11:23.
Abisiraheli bitotomberaga indyo imwe babonaga bakiri mu butayu. “Ariko none turumye ntacyo dufite, nta kindi tureba kitari manu.” Kubara 11:6. “Nakura he inyama zo kugaburira ubu bwoko bwose, ko bandirira imbere bati ‘Duhe inyama tuzirye’?” Kubara 11:13.
Abisiraheli bananiwe guha agaciro uburyo bw’igitangaza babonagamo ibyo kurya: manu.
Iyi myitwarire yabo yarakaje Mose cyane nawe abitura Imana. “Ni iki gituma ugirira nabi umugaragu wawe? Ni iki kimbujije kukugiriraho umugisha, ukanyikoreza aba bantu bose ho umutwaro?” Kubara 11:11.
Ariko Imana yatabaye Mose ibasezeranya inyama, ariko we akomeza gushidikanya. “Bazababagira imikumbi n’amashyo byo kubahaza? Cyangwa amafi yo mu nyaja yose azabateranirizwa yo kubahaza?” Kubara 11:22.
Yiyumvishaga ko Imana idashobora kubona inyama zo guhaza abantu benshi yari ayoboye. Ntiyumvaga ukuntu Imana yabaha inyama bari mu butayu; aho batororaga cyangwa ngo bahinge.
Ariko se ni iki cyananiye Imana? Nta na kimwe. “Dore ukuboko k’Uwiteka ntikwaheze ngo ananirwe gukiza, n’ugutwi kwe ntikwapfuye ngo ananirwe kumva.” Yesaya 59:1.
“… mbese mwangisha impaka z’ibizaza, mukantegekera iby’abahungu banjye n’ibyo nkoresha intoki? Naremye isi nyiremeramo abantu, ijuru nararyibambaye n’intoki zanjye, n’ingabo zaryo zose ndazitegeka.” Yesaya 45:11-12.
Iyi Mana yatabaye abisiraheli,iracyakora na n’ubu, iragukunda, nta cyayinaniye kandi ikwitayeho.


text:
ISOMO RYA MBERE
Igitabo cy’Abacamanza (Abac 11, 29-39a)
Yefute w’Umugilihadi yari umurwanyi w’intwari, muri iyo minsi 29umwuka w’Uhoraho umuzaho. Nuko Yefute anyura mu karere ka Gilihadi no mu ntara ya Manase, hanyuma ajya i Misipa muri Gilihadi, ahavuye agera ku mupaka w’igihugu cy’Abahamoni. 30Yefute asezeranira Uhoraho agira ati « Nuramuka ungabije Abahamoni, 31nzaguturaho igitambo gitwikwa umuntu uwo ari we wese uzasohoka bwa mbere mu nzu yanjye aje kunsanganira, ubwo nzaba ntabarutse amahoro maze gutsinda Abahamoni. » 32Yefute atambuka umupaka w’Abahamoni kugira ngo abarwanye, maze Uhoraho arabamugabiza. 33Arabatsemba uhereye Aroweri ukageza ahagana i Miniti, yigarurira imigi makumyabiri yari muri ako karere kugeza i Yabeli-Keramimu. Yabishemo abantu benshi; nuko Abayisraheli bacogoza batyo Abahamoni.
34Ubwo Yefute yari atabarutse atashye iwe i Misipa, umukobwa we aba arasohotse, aza abyina avuza n’ingoma aje kumusanganira. Uwo mukobwa kandi yari ikinege : nta kandi gakobwa cyangwa agahungu Yefute yagiraga. 35Akimurabukwa, Yefute ashishimura imyambaro ye maze aravuga ati « Ayi we ! Mwana wanjye, utumye niheba bikabije ; uri mu binkururiye amakuba ; nanjye kandi nabisezeraniye Uhoraho nkaba ntashobora kwivuguruza.» 36Umukobwa we aramusubiza ati « Dawe, niba warabisezeraniye Uhoraho ngenza uko wabivuze, kuko Uhoraho yahoye abanzi bawe b’Abahamoni. » 37Arongera abwira se ati «lcyo ngusabye ucyinyemerere : ngusabye amezi abiri gusa kugira ngo njyane na bagenzi banjye kubuyera mu misozi no kuririra ubusugi bwanjye. » 38Aramusubiza ati «Ngaho genda» ; aramureka ngo agende amare amezi abiri. Nuko uwo mukobwa na bagenzi be baragenda bajya mu misozi, aririra ubusugi bwe. 39aNyuma y’amezi abiri agaruka kwa se, maze se amuturaho igitambo gitwikwa nk’uko yari yarabisezeranye.
ZABURI (Zab 40 (39), 5, 7-8a, 8b-9, 10)
Inyik/ Ngaha ndaje, Nyagasani : niyemeje gukora ibigushimisha.
Hahirwa umuntu wiringira Uhoraho,
ntashyire hamwe n’abagomeramana,
cyangwa ngo ajye mu ishyaka ry’abanyabinyoma!
Ntiwifuje ibitambo cyangwa amaturo,
ahubwo wanzibuye amatwi ngo numve ;
ntiwigombye igitambo gitwikwa cyangwa icy’impongano,
ni yo mpamvu navuze nti « Ngaha ndaje !
«Mu muzingo w’igitabo handitswemo icyo unshakaho.
Mana yanjye, niyemeje gukora ibigushimisha,
maze amategeko yawe ajye ampora ku mutima!»
Namamaje ubutungane bwawe mu ikoraniro rigari;
ibyo usanzwe ubizi, Uhoraho,
sinigeze mbumba umunwa ngo nceceke.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitunangire umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 22, 1-14)
Muri icyo gihe, 1Yezu yongera kubabwirira mu migani ati , 2«Ingoma y’ijuru imeze nk’umwami wacyuje ubukwe bw’umuhungu we ; 3agatuma abagaragu be guhamagara abatumiwe mu bukwe, ariko banga kuza. 4Nuko yongera gutuma abandi bagaragu, kugira ngo babwire abatumiwe bati ‘Dore nateguye amazimano ; ibimasa byanjye n’amatungo yanjye y’imishishe byabazwe, byose byatunganye nimuze mu bukwe.’ 5Ariko bo ntibabyitaho barigendera, umwe mu murima we, undi mu bucuruzi bwe ; 6maze abandi bafata abagaragu babagirira nabi, barabica. 7Umwami ararakara yohereza ingabo ze zirimbura abo babisha, kandi zitwika umugi wabo. 8Hanyuma abwira abagaragu be ati ‘Iby’ubukwe byateguwe, ariko abatumiwe ntibari babikwiye. 9Nimugende rero mu mayirabiri, mutumire mu bukwe abantu bose muhura.’ 10Abo bagaragu bakwira amayira bakoranya abo babonye bose, ari ababi ari n’abeza, maze inzu y’ubukwe yuzura abatumirwa. 11Nuko umwami arinjira ngo arebe abari ku meza, maze ahabona umuntu utambaye iby’ubukwe. 12Aramubwira ati ‘Mugenzi wanjye, waje ute hano udafite umwambaro w’abakwe ?’ Undi araceceka. 13Nuko umwami abwira abahereza ati ‘Nimumubohe amaguru n’amaboko, mumujugunye hanze mu mwijima, aho azaririra kandi agahekenya amenyo.’ 14Koko hahamagarwa benshi, hagatorwa bake. »


text:
GISAGARA: Nyuma yo kongererwa igihe Intore ziri ku rugerero ziyemeje kongera ibikorwa
Intore zo mu mirenge ya Mukindo na Mugombwa ho mu karere ka Gisagara ziri ku rugerero ubwo zasurwaga n’itsinda rishinzwe kuzikurikirana mu karere, ziyemeje ko zigiye kongera ibikorwa kuko zongerewe igihe kandi ibyo zari zarahize bikaba byararangiye.
Igikorwa cyo gusura intore ziri ku rugerero cyatangirijwe mu mirenge ya Mukindo na Mugombwa. Izi ntore zivuga ko imihigo zari zarahize y’amezi 3 zayirangije ku kigereranyo cya 100% ariko kuko zamenye amakuru avuga ko igihe cy’urugerero gishobora kuba cyiyongereye ngo zigiye kwicara zitekereze ibindi bikorwa zakora.
Nk’uko BYIMANA Joseph intore ihagarariye izindi mu murenge wa Mugombwa ibivuga, ngo  kuba barashoboye kwesa imihigo bari biyemeje mu mezi 3 ashize ku kigereranyo cya 100%, ni ukuvuga ko bashoboye ari nayo mpamvu ubwo bongerewe igihe bagiye kwicara hasi bagashake udushya bakora kandi twabateza imbere.  Izi ntore mu byo zakoze harimo gufungura ishuri ry’imyuga aho zose zihurira abize kubaka no kubaza bakigisha abize ibindi ku buntu. Iki gikorwa kikaba kigamije guca ubushomeri hitabwaho imyuga kuko izabafasha kwihangira umurimo bitabagoye.
Umutahira w’Intore z’Imbanzabigwi zo mu karere ka Gisagara Jean de Dieu Habiyambere afatanyije n’umuhuzabikorwa w’Inama y’Igihugu y’Urubyiruko mu karere Noël Rukundo, basobanuriye aba banyeshuri bari ku rugerero ko impamvu igihe kiyongereye ari uko nyuma yo gusuzuma imihigo y’intore mu rwego rw’igihugu byagaragaye ko hari benshi batahiguye kubera ibibazo bitandukanye. Bongeyeho ko kuba igihe cyiyongereye bizafasha kunoza ibikorwa bari biyemeje ndetse bakanarenzaho kuko n’ubundi imirimo y’ubwitange iteganywa n’itegeko nshinga ry’u Rwanda igomba gukorwa mu gihe cy’umwaka.
Jean de Dieu Habiyambere ati “Ibi mukora ntibizapfa ubusa kuko muri kwikorera kandi muzanahabwa certificats zigaragaza ko muri intore zizajya zifashishwa nko mu gihe cyo gusaba akaziâ€
Izi ntore ariko n’ubwo zishimiye ibyo zikora zivuga ko zinahura n’ibibazo by’amikoro make bigatuma zigorwa cyane no kugera aho zikorera ibikorwa bimwe na bimwe buri munsi.